Mateo 9 - Holy Bible [Aymara Bible 1997] - (Mat 9)\nUcatsti Jesusajj botjjaruw maqhatäna, kota qhurcataru pascatasinjja, marcaparuw purjjäna.\nMarcapancjjän ucqhasti, mä suchu jakeruw iquiñaru callanipjjäna. Jesusasti jupanacan iyawsañap unjasinjja, usutarojj sänwa: —Ch'amañcht'asim, wawa, take juchanacamatsti perdonatäjjtawa —sasa.\nMä kawkhani ley yatichir jakenacasti chuymanacapanjja sapjjaraquïnwa: “Aca jakejj Dios contraw parli uca arunacampejja” sasa.\nJesusasti yatiraquïnwa cuntejj jupanacajj lup'ipcän ucjja, ucatwa jupanacarojj saraquïna: —¿Cunatsa uqham jan wali amtañanïpjjta?\nJumanacataquejj ¿cunas juc'amp jasaquejja: ‘Juchanacamajj perdonatawa’ sañati, jan ucajj: ‘Sartam ucatsti sarnakaraquim’ sañacha?\nWaliquiwa, jichhasti uñacht'ayapjjämawa Jaken Yokapajj munañanïtapa acapachan juchanac perdonañataquejja —sasa. Uca suchu jakerusti saraquïnwa: —Sartasim, iquiñam apthapisisinsti utamar sarjjam —sasa.\nUcspachaw uca suchu jakejj sarthapïna ucatsti utaparuraquiw sarjjäna.\nCunapachatejj jakenacajj uc uñjapcän ucqhajja wali ajjsarapjjäna, Diosarusti yupaychapjjaraquïnwa, uqham jakenacaru ch'ama churatapata.\nJesusasti ucat sartasinjja mä jakeruw uñjäna, Mateo sutini. Uca jakesti impuesto cobrañawjan kont'atäscänwa. Jesusasti saraquïnwa: —Arquita —sasa. Mateosti sartasisinjja juparuw arcjjaruwayi.\nUca khepatsti, Jesusajj discipulonacapampiw utana mank'ascäna, impuesto cobririnacampi, uqhamarac yakha jucharar jakenacampi cuna.\nUca uñjasinjja fariseonacajj discipulonacaparuw jisct'apjjäna: —¿Cunjämaraqui jumanacan yatichirimasti uca impuesto cobririnacampi juchararanacamp cuna mank'esti? —sasa.\nJesusasti uc ist'asinjja sänwa: —C'umara jakenacajj janiw mä kolliri munapquiti, jan ucasti usutanacawa munapjjejja.\nUcapachajj Bautisiri Juanan arquirinacapajj Jesusaruw jac'achasisina jisct'apjje: —¿Cunatsa nanacamp fariseonacampejj wal ayunapjjtjja, juman discipulonacamasti janiraquis ayunquitejja? —sasa.\nJesusasti ucjjarojj saraquïnwa: —¿Waliquïspati mä casarasïwiru jawsayata jakenacan luto isin ist'at ucancañapajja, niyaquitejj casarasirejj ucancascchi ucajja? Ucampis jutaniwa mä urojj cunapachatï casarasiri waynajj irparatäcani, ucqhawa waquisini ayunañajja.\nJaniraquiw qhitis mä thantha isirojj machak pañompejj remjjatquiti, machak pañosti jisc'aruw t'ajjsutajj jalthapi ucatsti merk'e isirojj ch'iyjiwa, uqhamatwa juc'amp jach'a ch'iyjtawayjje.\nJaniraquiw chhuyu vinos merk'e lip'ich bolsarojj uchasquiti. Uqhamäspa ucajja uca merk'e lip'ichi bolsajja ch'iyjtaspawa, ucatsti ina ch'usaruw wartasispan takpacha vinojja. Ucatwa waquisi mä chhuyu vinojja machak lip'ichi bolsaru uchatäñapa, uqhamatacwa paypacha suma imatäspa —sasa.\nTake acanaca Jesusajj siscäna ucchañcamasti, judionacan mayni jilïripaw purini, ucatsti nayrakataparu quillt'asisinjja juparuw sï: —Phuchajjawa anchhitaqui jiwjje, ucampis jumatejj jutasmajja, amparamampi jupjjaru lokjjatt'araquisma ucqhajj, wawajjajj jactjjaspawa —sasa.\nJesusasti sartasinjja jupampiw sarawayjjäna uqhamaraqui discipulonacapasa.\nSarquipanjja mä warmiw tunca payan mara usuta utjäna, uca warmisti wila apampi usutänwa. Jupasti Jesusaru jac'achasisinjja isipwa llamct'äna.\nWarmisti amuyupanjja sänwa: “Isipacsa llamct'irista ucqhajja c'umaräjjeristwa” sasa.\nUcspachaw Jesusajj cutiquipstäna, ucatsti warmiru uñjasinjja sänwa: —Ch'amacht'asim, wawa, iyawsatam laycuw c'umara uñjastajja —sasa. Jupasti ucspachaw c'umaräjjäna.\nCunapachatejj Jesusajj uca jilïrin utapar purcän ucqhajja, uñjänwa musiconacajj janc'aqui suyasipquiri uca wawaru imantañataqui, ucanquir jakenacasti wali jachasipcaraquïna.\nJupanacarusti sänwa: —Mistupjjam acawjata, uca tawakojj janiw jiwatäquiti, jan ucasti iquisquiwa —sasa. Ucanquirinacajj wal larusipjjäna uqham sir ist'asinjja.\nTake jakenaca mistjjatapatsti, Jesusajj uca utaru mantasinjja amparapat catusinwa uca tawakorojj waytäna, jupasti ucspachaw sartjjaraquïna.\nUca luratapasti take ucsa tokenacanwa yatisïna.\nJesusan ucawjat mistunquipansti, pani juyqhu jakenacaw arnakasis juparojj arcanipjjäna: —¡Davidan yokapa, qhuyapt'ayasipjjeta! —sasa.\nCunapachatejj Jesusajj utaru mantjjäna ucqhajja, uca juyqhunacajj juparuw jac'achasipjjäna. Jesusasti jupanacarojj jisct'änwa: —¿Iyawsapjjtati jumanacajj cuntï lurcä ucaru? —sasa. Jupanacasti sapjjänwa: —Jïs, Tata —sasa.\nJesusasti nayranacaparu llamct'asinjja jupanacarojj sänwa: —Luraspanaya cunjämtï jumanacajj iyawsapcta uqhamarjama —sasa.\nUcat nayranacapajj c'umaräjjänwa. Jesusasti jupanacarojj aqham sasaw ewjjt'araquïna: —Jan qhitirus acjja yatiyapjjamti —sasa.\nUcampis jupanacajj mistus ucspachaw take uca chekanacan yatiyapjjäna cuntejj Jesusajj lurcatayna uca.\nJupanaca ucqhat mistunisipquipanjja mä kawkha jakenacaw Jesusan ucar mä amuturu irpanipjjäna, ucasti ñankha ajayun mantataraquïnwa.\nÑankha ajayurojj Jesusajj ankaruw alissüna, uca jakesti ucspacharaquiw parlañ kalltäna. Jakenacasti wal muspharapjjäna, sapjjaraquïnwa: —Janipuniw cunapachas uqham uñjirïctanti aca Israel marcanjja —sasa.\nJesusasti ucapachajj take uca marcana, jisc'a marcanacansa yatichasaw sarnakäna, uqhamarac sinagoganacansa sapa chekana Diosan khespiyasiña arunacapat khanañchasaraqui, take casta usutanacsa c'umarachasaraqui.\nWalja jakenac uñjasinsti, Jesusajj jupanacatjja qhuyapt'ayasïnwa, jupanacasti wali llaquitäpjjänwa, t'akhesitäpjjaraquïnwa jan awatirin ovejanacjama.\nDiscipulonacaparusti Jesusajj sänwa: “Chekpachansa, cosecha apthapiñajj waljawa, ucampis irnakerinacajj juc'aniquiraquiwa.\nMayipjjamaya yapunirojj juc'amp irnakerinaca qhitaniñapataqui” sasa.


Éxodo 32 QA97 - Ucampis jakenacajja Moisesajj jan - Bible Search\n1Ucampis jakenacajja Moisesajj jan janc'as kolluta sarakanjjatapatsti Aaronar muyuntasinsti sapjjänwa:\n—Mä diosanac lurarapipjjeta jiwasaru irpañapataqui, cunapunejj Egiptota apsunquistu uca Moisesampejj pasjjchi, janipuniw cunas yatiscjjeti —sasa.\n2Ucatsti Aaronajj sänwa:\n—Warminacamana, wawanacamana jinchunacapancqui uca kori aretenaca apthapisa apanipjjam —sasa.\n3Ucatsti take jakenacawa jinchunacapancqui uca kori aretenaca apsusina Aaronan ucaru apapjjäna. 4Aaronasti uca kori aretenac catokasinjja ninampiw umatatayäna, ucatsti mä vaca kallur uñtatwa lursüna. Ucat jakenacajj sapjjänwa:\n—¡Israel, acawa Egiptota irpsunctam uca diosamajja! —sasa.\n5Ucat Aaronasti uqham uñjasinjja uca vaca kallur uñtasit yakha dios nayrakatarusti mä altarwa lurt'äna, ucatsti jach'at art'äna:\n—¡Arumanthisti fiesta lurañäni Tatitur jach'añchasina! —sasa.\n6Ucat khepa arumarjisti sartasinjja sacrificionac nact'ayasinwa loktapjjäna sumancthapiñataqui. Ucatsti jakenacajj wal mank'apjjäna, umapjjäna; uqhamarac wali cusisipjjaraquïna. 7Ucatsti Tatitojj Moisesarojj sänwa:\n—Sarakawayam ucatsti uñjanim, Egiptota irpsuncta uca jakenacamajj jan walt'añaruw puripjje. 8Jupanacasti janc'aquiw saraktapjje nayajj sarapjjam sapcsma uca thaquitjja. Uqhamarac kori umatatayasaw mä vaca kallu lursusipjje, jichhasti ucaruwa yupaychasina sacrificionac loktasipqui. Ucat sapjjaraquiwa: ‘¡Israel, aca diosamawa Egiptot irpsuntamjja!’ —sasa.\n9Tatitojj Moisesarojj sascaquïnwa:\n—Nayasti aca jakenacar uñjasinjja amuytwa, chekpachapuni jupanacajj jan suma amuyt'asirïpjjatapa. 10¡Jichhasti nayaru jaytita, nayasti wali coleratätwa, ucatsti jupanacarojj take t'unjäjja! Ucampis jumarojj mä jach'a marca tucuyäma —sasa.\n11Ucat Moisesajj Tatitu Diosaparuw mayïna aqham sasa:\n—Tatitu, ¿cunatsa colerasïta jakenacamataquejja? Juma pachpajjay Egipto marcatjja irpsunstajja jach'a ch'amamampi, uqhamarac jach'a cancañamampejja. 12¿Cunjämaraqui jaytätasti Egipcionacaru aqham sas parlirsti: ‘Diosasti jan wali amtäwimpiw irpsuwayi wasara kollunacana jiwarayañataqui, uqhamat aca oraketa chhaktayañataqui’ sasa? Uqhamasti janiquiy colerasimti, cuntejj amtcta ucjja armasjjaquimaya janiquiy jan walt'añar uscumti. 13Amtasimaya Abraham, Isaac, Israel uca sirvirinacamata. Jupanacarusti juma pachpaw juramento lurasina sistajja: ‘Nayajj jumanacan wawanacaman wawanacaparusti alajjpach warawaranacjama waljwa tucuyäjja, ucatsti cawquïr oraktejj jumanacar churañataqui arsupcsma ucjja churäwa wiñayatac mä herenciat catusipjjañapataqui’ —sasa.\n14Ucampis Tatitojj jakenacar cun lurañataquitejj amtas arscäna ucjja janiw lurcjjänti armasjjänwa. 15Ucatsti Moisesajj kollutjja sarakanjjänwa, Diosan camachinacapajj kellkatäqui uca pä tablanacas amparanacapar apt'asita. Uca tablanacasti puraparu kellkatänwa. 16Dios pachpawa tablanaca luräna, jupa pachparaquiw uca tablanacarojj kellkaraquïna.\n17Josué chachasti jakenacan arnakasitanacap ist'asinjja Moisesarojj sänwa:\n—Campamentotjja nuwasirinacjam arnakasirinacaw ist'asi —sasa.\n18Ucat Moisesasti saraquïnwa:\n—Janiw atipjirinacan cusisiña k'ochunacapjamäquiti, ni atipjatanacan llaquit k'ochunacapjamäquisa, jan ucasti nayajj yakha casta k'ochunacwa ist'tjja —sasa.\n19Ucat Moisesasti campamentor jac'achasisasti, uñjänwa korit lurata vaca kallu, uqhamarac thokhorinaca, ucatsti wali colerasisawa amparanacapancqui uca tablanacamp jakt'asinjja kollu cayuru jisc'a jisc'a t'unjäna. 20Ucampis uca korit lurat vaca kallu catusinjja ninampiw phichcatäna, ucatsti lak'jam ñut'u q'iyjasinjja umaru willintasinwa uca umjja israelitanacarojj umantayaraquïna. 21Ucat Moisesajj, Aaronarojj saraquïnwa:\n—¿Cunsa aca jakenacajj lurapjjtama? ¿Cunatsa aca jach'a jucha jupanacaru luraytajja? —sasa.\n22Ucat Aaronasti sänwa:\n—Tata, janiy nayataquejj colerasimti. Jumasti suma yattajja aca jakenacajj cunatejj jan walïqui ucacpun lurañ munapjjejja. 23Jupanacasti sapjjetuwa: ‘Mä diosanac lurarapipjjeta nanacar irpañapataqui, Egiptot irpsunquistu uca Moisesarojj cunapunejj pasjjchi, janipuniw cunas yatiscjjeti’ sasa. 24—Ucampis nayasti sistwa: ‘Qhititejj korinïqui ucajj apanipjjam’ sasa. Ucat jupanacajja korjja churapjjetu, ucatsti nayajj uca korjja ninaru apantasaw umatatayta ucat aca vaca kallojj mistu —sasa.\n25Moisesasti amuyänwa jakenacarojj jan qhitisa jarct'atapa, ucata uñisirinacapajj jupanacar jisc'achatapata, ucampis Aaronajj janiw jarct'añ puedcänti. 26Ucat Moisesajj campamentoru mantañäqui ucqhar sayt'asisajj sänwa:\n—Qhitinacatejj Tatitumpïpcta ucanacajja nayampi mayachasipjjam —sasa.\nUcatsti takpach Leví sat chachan wawanacapaw Moisesampi mayachasipjjäna. 27Moisesasti jupanacarojj sänwa:\n—Israelan Tatitu Diosapajj aqham siwa: ‘Sapakat mayni jumanacasti espada apjjarusiwayasinjja mantapjjam campamentoru, utat uta mantasinjja jiwarayanipjjam jilanacamaru, amigonacamaru; uqhamarac uta jac'anacamarusa.’\n28Levitanacajj Moisesan arunacaparojj phokhapjjänwa, uca urojja quimsa waranka chachanacawa jiwarapjjäna. 29Ucat Moisesajj saraquïnwa:\n—Jichhüruwa jumanacajj loktasisa Tatitut jilïrïña catokapjjtajja mayninacajj wawanacamaru yakhepanacajj jilanacamaru jan jaysapjjatam laycu. Ucatawa jichhürojj Tatitojj jumanacarojj bendicipjjätam.\n30Ucat khepa arumarjisti Moisesajj jakenacarojj sänwa:\n—Jumanacajj wali jach'a jucha lurapjjtajja. Jichhasti nayajj cawqhancquitejj Tatitojj ucqharuw maqhatäjja mayiñataqui, ucat inacha uca juchat perdonapjjeristam —sasa.\n31Ucampis Moisesajj, cawqhancquitejj Tatitojj ucqhar cutt'asinjja sänwa:\n—Chekpachapuniw jakenacajj wali jach'a jucha lurapjje korita mä diosa lursusisajja. 32Ucampis nayajj achict'asmawa perdonamay juchanacapjja, jan perdonañ muncsta ucajja, ¡sutejja apsjjam cawquïr librorutejj kellktajja ucata! —sasa.\n33Ucampis Diosajj Moisesarojj sänwa:\n—Nayan librojjatsti, qhititejj naya contra jucha lurcani ucaruquiw sutipjja apsöjja. 34Jichhasti saram, uqhamarac jakenac irpam cawqha chekarutejj siscsma ucqharu, nayan angelajjawa irpascätam. Nayasti jupanacarojj mutuyañ urojj purincani uca uruwa juchanacapat mutuyascäjja.\n35Ucatsti Tatitojj jakenacarojj mä usumpiw t'akhesiyäna, Aaronajj lurqui uca vaca kalluru yupaychapjjatap laycu.


Tata García Linerax Pä Patak Mara Phuqhañ Amta wakt'ayañ tantachäw Chukiyawun qalltayawiyi\nChukiyawunx Pä Patak Mara Phuqhañ Amta wakt'ayayasipki (Jamuqa: Sullka Irpirin uñt'ayata)\nÁlvaro García Linera Sullka Irpirix Pä Patak Mara Phuqhañ Amta wakt’ayañ tantachäw Chukiyawun qalltayawiyi, 2025 marakam phuqhañatak wakt’ayapkan uka. Sullka Irpirix markachirinakan p’iqichirinakaparuw kunti jichhakam marka irpirinakax lurawiyapki uk ch’amachapxañap mayiwiyi, ukhamatw markasan qullqichäwipax sum apnaqatäni sawiyiwa.\n“Aka tantachäwin jan utjki uk phuqhachañäni. Kunati Chukiyawun jiltañapatak munaski ukxat aruskipañaw wakisi, Bolivian jiltañapatakis ukhamaraki. Kawkins qullqichañätan ukw amuyañasa, kunjams juk’amp qullqx utjaysna uks ukhamaraki, kunjams juk’amp qullqichir utanak utt’aysna, kunjams qullqichäw juk’amp ch’amaniptaysna ukanaka. Chukiyawunkirinakax janiw qhipt’apkasmati, markasanx ukaw kikipat uñjasiñ ch’amachi” sasaw jupa tata irpirix arsuwiyi.\nTaqi markachirinakamp chik markasan mä jach’a amta utt’ayañax wakiskiriwa, nayrax anqa markankirinakakiw apnaqapxäna, janiw markachirinakarux jiskht’apkänti sasaw tata García Linerax sawiyi.\nKunanakas aka departamenton jiltañapatakix munasi ukaw amuyt’aña, suni uraqinw qullqichaña, ch’umi uraqinx uywachäwiw utjañaparaki sawiyiwa.\n“Evo Morales Jilïr Irpirix Chinaruw aychaw aljasini sasaw sawiyi, janiw Santa Cruzampin Pandompin utjki ukax jikt’kaniti, Chukiyawu ch’umi uraqisanx uywachañax utjañapawa. Uywachañatakix uraqix utjistuwa” sasaw qhanancht’awiyi.\nSapa departamenton aruskipatax markaspachan p’iqichirinakapax jikthaptapkan ukanw aruskipañatak yatiyatäni./RAR\nWarning: mysql_num_rows() expects parameter 1 to be resource, boolean given in /var/www/html/aymara/otro.php on line 156


Jueces 5 - Holy Bible [Aymara Bible 1997] - (Jue 5)\nQhä urusti Deborampi, Barac sata, Abinoam sat chachan yokapampisti k'ochupjjänwa aqham sasa:\n“Diosaru takeni yupaychapjjam, Israel marcanjja utjasquiwa janc'aqui nuwasiri chachanacajja; uqhamarac marca taypinjja utjasquiwa nuwasiñataqui jawsataru ist'iri chachanacajja.\n¡Juma reyinacajja, ist'apjjeta! ¡Juma jilïr apnakerinacasa, ist'apjjaraquita! ¡Nayajj, Diosaruw k'ochöjja! ¡Nayajj, Israelan Diosaparuw k'ochöjja!\n“Dios Tata, Seir sat chekat mistuwaycta ucqhasti; uqhamarac Edom sat chekaru sarcta ucqhajja, orakes qhathatïnwa, alajjpachasti chhijthaptaraquïnwa; kenayatsa jalluraquiw purintaraquïna.\nJuman nayrakatamansti, Dios Tata, juman nayrakatamansti Israelan Diosapa, kollunacasa, Sinaí sat kollusa qhathatipjjänwa.\nSamgar sata, Anat sat chachan urunacapana, uqhamarac Jael satan urunacapanjja, saririnacajj thaquimatjja armasipjjänwa, jupanacajj jan wali thaquiruw sarapjjäna.\nIsraelitanacan utanacapasti take apanucutaw uñjasïna. Ucampis ¡naya Deborajja sayt'twa, israelitanacan mä taycapjama!\n“Takenisa yakha machak diosanac ajllisipjjäna, cunapachatejj marca puncuna nuwasiñajj utjqui ucqhajja, janiw uñjascänti mä escudosa, ni mä lanzasa pusi tunca waranka israelitanac taypinjja.\n“¡Nayajj take chuymajjwa churta, Israelan jach'a jilïrinacapatjja, uqhamarac marcajjancqui uca jakenacatsa, jupanacasti nuwasiñatac jawsatajj mäquiw ist'asipjje! ¡Diosaru takeni yupaychapjjam!\n“Arsupjjamay jank'o asnor konjjatatanaca, asqui uñjañatac konuñan konurinaca, uqhamarac jumanaca saririnacasa.\n¡Cawqhantejj uywanacajj um umapqui uca taypin platillonacan suenapampi chica Diosan atipjatapjja arnakapjjam; uqhamarac Israelan utanacapan atipjatapsa!\n“¡Sartasim, Débora, sartasimaya; sartasim mä k'ochu k'ochuñataqui! ¡Jumasti, Barac, Abinoam chachan yokapa, sartasim preso catuntatanacama apasjjañataqui!\n“Ucampis israelitanacajj sarakanipjjänwa, ch'amaninacampi nuwasiñataqui; nayäpanwa Diosan tamapajj sarakanipjjäna, nuwasir jutir jakenacampi nuwasiñataqui.\nEfraín satan yakhep jakenacapasti valle chekaruw sarakanipjjäna, jupanacan khepapsti Benjaminanquir tamaraquiw sarapjjaraquïna, Maquir sat chekatsti jilïrinacapajj sarakanipjjänwa, Zabulonanquiritsti jilïr apnakerinacaparaquiw sarakanipjjäna.\nDeborampi chicasti sarapjjänwa Isacar satäqui jilïrinaca, Isacar satasti, Barac sat chachar yanapirejja jupan khepapatjja valleruw saraktapjjäna. “Ucampis Rubenan tamapansti, utjiwa take chuyma amtäwimpi sayt'ir chachanaca.\n¿Cunatsa kheparapjjta ovejanac taypiru, awatirinacar ovejanacap jawsir ist'asinjja? ¡Rubenan tamapa taypinsti, utjiwa jach'a jakenacajj chuymanacapan ajjsaririnaca!\n“Galaad satasti Jordán jawirat mayscataruw kheparjje, Dan satajja barconacampi chicaraquiw kheparjjaraqui, Aser satasti jawir thiyaruraquiw kheparjjaraqui, uca chekatsti janiw cawcsarusa onjjtcjjeti.\nUcampis pampata alto chekanacansti Zabulonampi, Neftalí satampisti niyapiniw jacañanacapsa apt'asipjje.\n“Ucampis reyinacajja jutapjjewa Taanac sat marcaru, Meguido sat marcan umanacap jac'aru. Cananeonquir reyinacasti jutapjjänwa amtata nuwasiñataqui, ucampis jupanacajja janiwa kollksa, ni cuna casta kamirïña yänacsa apasipcänti.\nWarawaranacasti alajjpacha altotwa Sísara chachataquejj nuwasinipjjäna.\nJichha jawirasa, nayra jawirasa, uqhamarac Cisón sat jawirasa take jupanacaruw chhaktayi. ¡Ucampis jumajja ch'amaninacarojja janiw arsuycätati!\n“Caballonacaru uchatäpqui uca casconacasti walipuniw chhollokepjje caballonacas thokhonacapqui ucqhajja.\nDiosan angelapasti yatiyiwa: ‘¡Meroz sat marcjjaru, uqhamarac ucan jaquirinacjjarusti jutaniwa mä jach'a maldiciona!’ sasa. Jupanacasti janiw jutapquiti Diosan yanapapampejja, cunjämtejj Diosan yanapata ch'amaninacajj jutapqui uqhamjja.\n“Heber sat quenitan Jael sat warmipasti, ¡bendicitäpan take warminac taypinjja! Uqhamaraqui, ¡bendicitäpan campamento utanacanquir warminac taypinsa!\nSisarajj uma mayipansti, Jael warmejj leche churi. ¡Poktat lechwa churi mä suma jach'a tazaru!\nUccañcamasti ch'eka amparapampisti mä ch'acurwa catu, cupi amparapampejj irnakarinacana martilloparaqui caturaqui, ucatsti Sisararojj ucampi p'eketa jisctasinwa p'ekepa ch'iyji, ucatjja p'eke parapataracwa uca ch'acurumpi lek'entaraqui.\nUcatsti Sisarajja, Jaelan cayupa jac'aruwa jakotattäna, uqhamarac wali usutap laycojja orakeru jakotattäna. Cawqharutejj jakotatcqui ucqharuwa jiwäna.\n“Uccañcamasti Sisaran mamapajj wali llaquitawa uta ventanar jac'achasisajj säna: ‘¿Cunatsa carropajj jan janc'asa purinpacha? ¿Cunsa lurpacha guerrar saraña carropajj jichhacama?’ sasa.\nUcampis yakhepa ch'iqhi warminacasti uqham ist'asinjja arusjjatapjjänwa, uqhamarac jupa sapaquisa parlasiraquïnwa:\n‘Inasa cuntejj guerrana gananipqui ucanaca jaljasisipcchi. Maya, jan ucajj paya warmi sapa maynitaqui, Sisarataquisti suma coloranacat lurat telanaca, maya jan ucajj paysa, uqhamarac walja coloranacampi bordatäqui ucsti atipjirina cuncapataquiraqui’ sasa.\n“¡Dios Tatitu, uqhama tucjatäpana jumaru take uñisirinacajja, ucampis jumaru take munirinacasti waliraqui khanapjjpan cunjämtejj intejj khanqui uqhama!” Uca khepatsti uca orakenjja samarañaw utjäna pusi tunca maranaca.


1 Samuel 11 - Holy Bible [Aymara Bible 1997] - (1Sam 11)\nNahas sata Amón oraken reyipasti, Galaad token Jabes sisqui uca chekaruw saräna, ucansti mä ejército waquicht'äna, marcaru tucjañataqui. Ucampis Jabes sisqui uca chekan utjir jakenacajj juparojj sapjjaraquïnwa: —Nanacampejj mä amtäwiru mantam, nanacasti jumaruw jaysapjjaraquïma —sasa.\nAmonitanquiri Nahas jakesti saraquïnwa: —Jumanacampisti mä arust'äwi lurä, jumanacatejj cupi nayra sapakat maynit apsuyasiñ munapjjsta ucapacha, uqhamata israelitanacaru jisc'achañataqui.\nUcjjarusti Jabes marcan utjir jilïri jakenacajj sapjjaraquïnwa: —Nanacarojj pakallko uru churapjjeta, qhitanacwa take Israel orakeru qhitapjjä; janitejj qhitis nanacar yanapt'iri jutapcani ucapachasti, nanacajj jumaruw jaysjjapjjäma —sasa.\nQhitatanacasti cawqhantejj Saúl waynajj jaccäna uca Gabaa sat chekaruw puripjjäna; ucan jakenacaruw cunatejj pascatayna take ucanac yatiyapjjäna. Takeniw ucanac ist'asajj wali jachapjjäna.\nUqhamäquiriruw Saúl waynajj pampat orko vacanacap ant'ataw jutascäna, ucat purinisin jisct'äna: —¿Cunas jaquinacampejj camachi? ¿Cunatsa jachapjje? —sasa. Jakenacasti cuntejj Jabes sisqui uca jaken qhitatanacapajj yatiyapcatayna ucanaca yatiyapjjäna.\nUcanac ist'asinsti, Saúl waynajj Diosan ajayupampi phokt'atäsinjja wali colerasïna.\nUcatwa pä orko vacanaca irpcatanisin, qharinokäna; mayni qhitanac qhitanucusajja, uca aychanacjja take israelit jakenacaruw apayäna, take Israel marcpachana, uca qhitatanacajj aqham sasaw jakenacarojj sapjjäna: “Uqhamaw lurasini cawquïri jaketejj jan Saúl waynampiru, Samuelompiru mayachascani, uqhamarac arccaraquini uca jaken orko vacanacapampejja” sasa. Uc ist'asinsti jakenacajj wali ajjsarapjjäna; mä wawaquïcaspasa uqhamaw jakejj jupanacaru jakcatjjapjjäna.\nCunapachatejj jakenacajj Bezec sisqui uca chekaru tantacht'asipjjäna ucapachasti, Saúl waynajj jact'änwa, quimsa pataca waranka jakenacaw Israelatjja tantacht'asipjjatayna, Judá oraketsti quimsa tunca waranka jakenacaraqui.\nUcat uca qhitatanacajj purincatayna ucanacarojj aqham saraqui: —Jichhajj Jabes chekan utjiri jakenacarojj sapjjam, kharüru chica uruw jupanacarojj khespiyatäni —sasa. Qhitatanacasti sarjjasinjja aca arunacjja Jabes sisqui uca chekan utjasir jakenacaruw yatiyapjjäna, ucanquir jakenacasti ucanac ist'asinjja wali cusisipjjäna.\nUcat Nahas sisqui ucarusti sapjjaraquïnwa: —Arumanthiw nanacajj jumaru catuyasjjapjjäma, uqhamat jumajj cuntejj nanacampi lurañ muncta ucanac lurañamataqui —sasa.\nKhepürusti Saúl waynajj ejercitopwa quimsa escuadronani suma waquicht'araquïna, ucatsti janïra khanjtanquipanwa uñisiripan campamentop taypiru mantantapjjäna, uqhamat amonita jakenacaru jiwarayasa, niya chica urucamaraquiw uqham jiwarayapjjäna. Qhitinacatejj jan jiwayatäpcän ucanacasti jaltjjapjjänwa, maynis maynicama, janiraquiw jupanacatjja paninisa sarcänti.\nUcat yakhepa jakenacajja sapjjänwa: —¿Qhitinacas Saúl waynana jiwasan reyisäñapatjja pächasipjjänjja? Take uca jakenac catuyapjjeta jiwarayapjjañajjataqui —sasa.\nUcampisa Saúl waynajj saraquïnwa: —Jichhürojj janiw qhitis jiwayatäcaniti, jichhüru Tatitojj Israel marcaparu khespiyatap laycu —sasa.\nUcat Samuelojj take jakenacaru saraqui: —Jichhajj Gilgal sisqui uca chekaru sarjjañäni, ucan reyejj apnakañapa kalltañapataqui —sasa.\nUcat take jakenacaw Gilgal chekaru sarapjjäna, ucanwa Tatitu nayrakatana Saúl waynarojj reyit utt'ayapjjäna. Janc'aquiraquiw Tatiturojj sumancañ sacrificionac loktapjjäna; Saúl waynasa, take israelita jakenacasa wali cusisipjjäna.


Hokkaido markanx turistanakan álamo quqar sint jamuqanak aspsupxatapatx quqaruw khuchhurxapxataynawa · Global Voices Aymarata\nHokkaido markanx turistanakan álamo quqar sint jamuqanak aspsupxatapatx quqaruw khuchhurxapxataynawa\nQillqiri Nevin Thompson, I-fan Lin (es) ukan jaqukipiri\tLourdes Sada, Chambi Choquemisa\nJaqukipäw uñt'ayata/apkatata 25 Achuqa phaxsi 2016 20:59 GMT\nAka blog ullart'apxañäni Español, Ελληνικά, Français, русский, Malagasy, English\nHokkaido markat yapuchirix álamo italiano quqar tinksuyatapatx Japón markat anqaxanakarx chuym walpuniw ch’allxtayana. Uka quqax Twitter kuyntanw ukan kunanwa, juk’ampirus sapakutiw Machaq jamuqanak apkatatana.\n25 anata paxsinxa, yatiyirinakax wali uñt’at «árbol del filósofo» (哲学の木) Biei ukat (Hokkaido) sat quqax jaqipan tinksuyataxiw wali uñt’at «árbol del filósofo» (哲学の木) de Biei (Hokkaido) sat quqax jaqipan tinksuyataxiwa sasaw yatiyana.\nAka qhipa maranakanxa, quqax mä atracción turística ukaruw kikiptxäna. Kunjamakitix jaqinakax taqi chiqatx uka quqar jamuqir uñjirikiw sarapxirïna.\nAgencias yatiyäwinx 50 marataw quqan jaqipax tinsuyañar purxi, saw yatiyäna, kunjamakitix ramanakax turistanakars jaqxatasirjamatapanwa. Juk’ampirus yatiyawinakanx turistanakax jan waliw sarnaqapxäna (マーナ違反) ukhamarus janiw taksupxatat satax juk’ampikiw uraqinakaparjam taksusipxirïna sasaw yatiyasirakïna.\nMaynix quqa lawaruw graffiti ukham luratayna.\nAkax wali llakt’asiñjamanwa. Jan ukhamakipansti uranqinitakix quqar tinksuyañx amtxapunitapanwa.\n«Turistanakan jan wali uñjatapatax jaqipax quqar khuchhurxañ amtxatayna».\n(Pantallanx) «Ñä kimsa pusi maranakpachawa, uraqinakar yaqha markat jutir turistanakan suma jamuq apsuñatak taksutanakapaxa».\n(Tuiteron arsuwipa) akaw filosofon quqapat uñañcht’awixa… uka yaqha markat turistanakaxa…\nJapón markax jichhapachanakax mä turístico phallawinaw uñjasi. 2015 maranxa, ñä pä tunk waranqa waranqanakaw uksa markar uñamukusir sarapxatayna, ukax mä50% ukha 2014 marats jilanwa, juk’ampirus 2010 marats pä chaninjamanwa. Aka jan wal turistanakan sarnaqawipax janiw jichhakikiti, kunjamakitix mä jichha uñakipäwix Tokio markanx ña phichqa utaninakaw jan Airbnb apnaqasiñapatak amuyapxi sänwa.\nHokkaido markax millk’i luririwa, jichha qhipa maranakanxa, uywa uywirinakan uywanakapax laxra usu wisitanakan apnaqatampiw usuntat uñjasitanakapäna.\nHTB waruqäwinxa, uywa uywirix janiw thithitat quqar tinsuykti sasaw qhananchäna:\n(Ch’iqat kupiru) uraqin uywa uywirixa sänwa: «phichqa tunk maraw uka quqamp jakasta. jachaqtpï (kunawsatix tinksuykta ukjaxa)». canal oficial YouTube HTB uka yatiyäw yatiyirina.\nYaqha turistanakax kikiparakiw quqar tinksuyat yatisax llakthapisipxäna.\nMä usuario de un foro de mochileros taiwaneses jupax sänwa :\nInas granjirutakix quqar tinksuyañax jan walikchiti (ukachtar quqar uxurinakax p’iqiw junt’upiyxapxäna). (…) chuymas ch’allxtituw akham ullart’äwinak «jichhuruxa, mä makinaw quqar tinksuyxäna » ullt’ta ukjaxa».\npampanakar rispitañax janiw ch’amakiti sänwa:\nJaniw Filosofon quqapak Biei markan utjkiti — kunjamakitix Biei markan uñtapax pusi pachanakanx k’ajkiripuniwa. Turistanakatix quqar uñjirik sarapchi ukjax kunayman suma amt’añ kuchk uñjawinakaw sarasax jan uñjt’apkiti sasïnwa.\nMä tuitero japonés jupax álamo chhaqat quqatakix mä chuym ch’allxtayasir minsajiw qillqt’atayna:\nUkawj uraqir jaqha quqax uñsupunchiniya. «jikisiñkama, filosofon quqapa. Yuspajara».


Llamayu phaxsikamaw Bolivianx warmir arxatañ utanakax utt'ayatäxani\nJamuqa: El País Tarija\nSapa departamewntonw warmir arxatañ utanakax llamayu phaxsikam utt’ayatäni, warminakar arxatir kamachinak phuqhayañatakiw ukham luratäni sasaw mama Tania Sánchezax arsuwiyi, jupax Ana María Romero Warmir Arxatañ Uta irpirirakiwa.\n“Achuqa phaxsit 12 uru saraqkipanw (warmir arxatir) utanx irnaqañ qalltawiyata. Irnaqañ utanakan utjkan uka yäqak phuqhachañatakiw irnaqawiyapxtha. Markaspachanx sapa departamenton llamayu phaxsikamaw irptañ utanakax utt’ayañ munata, ukampix kamachinak uñjirinakamp yatxatirinakamp jan walt’ayat warminakampiw yanapt’asipxani” sawiyiwa.\nWarmir Arxatañ Utanakanx warminakaruw arxatatäni, taripäwinakan janit qhipartayatäki ukw uñjapxani, jan jank’achir taripirinakarus juchachañ mayipxarakiniwa. “Sinti jan walt’ayat warminakarux arxatirinakampiw yanapt’atäni” sasaw arsuwiyi./RAR


Apocalipsis 12 - Holy Bible [Aymara Bible 1997] - (Apo 12)\nAca warmisti usurïnwa, partompiraquiw warariscäna, wawachañataquist wali t'akhesiraquïna.\nUcatsti yakha uñacht'äwiraquiw alajjpachanjja uñstäna: Mä jach'a dragón sat wila animalaraquiw uñstäna: ucasti pakallko p'ekenïnwa, tunca wajjran cuna, sapa p'ekerusti mä coronan asjjatata.\nWich'inqhapampisti quimsïri partwa alajjpach warawaranacjja onjjtayäna, ucatsti orakeruraquiw willirtayanïna. Aca dragonasti uca wawachasiri warmin nayräjjaparuw sayt'asi, uca wawar ucspacha mank'antañataqui.\nUca warmisti mä yokall wawa wawachasïna. Uca wawasti acapach orake apnakani, takpach marcanacaru wali khoru cancañampiw apnakani. Wawapasti ucspachaw apakatäjjäna, Diosan tronoparu uqhamarac quipca Dios nayräjjaruw apatäjjäna.\nWarmisti wasararuw jaltjjaraquïna, cawqhantï Diosajj jupataqui mä cheka waquichcatayna ucqharu. Uca wasaransti waranka pä pataca sojjta tuncan uruwa juparu mank'ayapjjani.\nUcatsti mä jach'a nuwasiñaw alajjpachanjja utjäna. Arcángel Miguelasti angelanacapampi sayt'asisinjja uca dragonampiw nuwasïna. Dragonampi angelanacapampisti sayt'asipjjaraquïnwa,\nucampis janiw atipjapcänti, alajjpachansti utjañanacajj janiw jupanacataquejj utjcjjänti.\nJupanacasti Corderon jiwatap laycuwa atipjapjje, uqhamarac cuna cheka arunactejj jupjjat parlapcänsa uca laycuraqui. Janiraquiw jiwañsa ajjsarapcänti, jiwañataquisa janc'aquïpjjaraquïnwa.\nUca dragonasti orakeru jakonucuta uñjasjjasinjja, wawachascänsa uca warmiruwa arcnakäna.\nUcampis warmirojj jach'a pacan pä chhekhanacapaw churatäna, uqhamata uca chhekhanacampi wasararu jaltjjañapataqui uca cataritsa jayaru, cawqhantï quimsa mara chicani mank'ayapcani ucqharu.\nUca cataristi lacapatjja umwa mistuyäna mä jawirjama, uqhamat warmiru uca jawirampi apayañataqui.\nUcampis orakeraquiw warmirojj yanapt'äna, orakesti jist'artänwa, dragonajj lacapat um apscatayna uca umasti ucaruquiw chhakjjäna.\nUc uñjasasti dragonajj wal colerasïna, ucatsti warmin mayni wawanacapampi nuwasiriw saräna, qhitinacatejj Diosan camachiparu jaysapqui, uqhamarac Jesucriston arunacaparus jaysapcaraqui ucanac contra.\nUca dragonasti kota lacjjaruw sayt'asïna.


Bibliat apst’ata sarnaqäwinaka: Qurit lurat vaca qallu - Aka chiqax Jehová Diosan Qhanañchirinakapankiwa\n¡JAN samti! ¿Jichhax aka jaqinakax kamachasipkisa? ¡Vaca qalluruw yupaychasipki! ¿Kunatsa?\nMoisesax qullut jan jank’aki saraqanxipanxa, israelitanakax akham sapxänwa: ‘Moisesarux kunapunix pasxchi, janiw yatktanti. Aka uraqit mistxañataki mä dios lursusipxañäni’ sasa.\n‘Walikiwa. Quri aretenakam churapxita’ sasaw Moisesan Aarón jilapax säna. Iyaw sasaw Aaronarux churapxäna. Quri umatatayasinsti mä vaca qall lursüna. Ukat markax akham sänwa: ‘¡Akaw Egiptot apsuri Diosasaxa!’ sasa. Ukat jach’a fiest lurapxäna, ukat vaca qalluruw yupaychapxäna.\nJehová Diosax uk luraskir uñjasax wal colerasïna. Ukatwa Moisesarux akham säna: ‘Jank’aki saraqma. Egiptot irpsunit markax jan walinakwa luraski. Kamachinakaj armasaw mä vaca qallu nayraqatan alt’asipxi’ sasa.\nMoisesax jank’akiw qullut saraqanïna. Jak’achasisasti, ak uñjäna. ¡Vaca qall nayraqatanwa jaqinakax warurt’asipkäna thuqt’asipkäna! Moisesax walpun colert’asïna, ukatwa kamachinak qillqat qalanak jaqt’asin jisk’a jisk’a t’unjäna. Ukatxa lurat vaca qall katusinxa ninampiw phichkatäna, ukatsti laq’jam ñut’jäna.\nSinti jan walpunwa uka markax luräna. Ukatwa, Moisesax mä qhawqhanirux espada apxarusipxam sänxa. ‘Vaca qallur yupaychir jan wali jaqinakax jiwapxañapawa’ sasa. ¡Ukat 3.000 jaqinakaruw jiwarayapxäna! Jehová Dios mayarukiw yupaychañasa janiw yaqha diosanakaruxa, ¿aka sarnaqäwix janit uk uñacht’aykistu?\n¿Kunsa aka jaqinakax lurasipki, ukat kunatsa?\n¿Jehová Diosax kunatsa colerasïna, ukham lurasipkir uñjasax kamachänsa Moisesaxa?\n¿Mä qhawqha jaqinakarux kamsänsa Moisesaxa?\n¿Kuns aka sarnaqäwix yatichistu?\nLiyt’añamawa Éxodo 32:1-35.\nChiqa yupaychäwimpi k’ari yupaychäwimpxa janiw kittañasäkiti, ¿kunjamsa aka sarnaqäwix Jehová Diosan amuyup uñacht’ayistu? (Éxo. 32:4-6, 10; 1 Cor. 10:7, 11.)\n¿Music ist’añ munasasa, thuqt’añ munasasa, cristianonakax kuna tuqinakatsa amuyasipxañapa? (Éxo. 32:18, 19; Efe. 5:15, 16; 1 Juan 2:15-17.)\n¿Levin familiapax chiqap tuqit sayt’asisaxa kunsa jiwasanakar yatichistu? (Éxo. 32:25-28; Sal. 18:25.)


Global Voices Aymarata » Global Voices Podcast: 2012 Marax Kusisiñakïpan · Global Voices Aymarata » Print\nGlobal Voices Podcast: 2012 Marax Kusisiñakïpan\nJaqukipäw uñt'ayata/apkatata 9 Chinuqa phaxsi 2012 22:06 GMT 1\t · Qillqiri Jamillah Knowles Jaqukipiri Elias Quispe Chura\nCategoria-naka: África Subsahariana, Europa Occidental, Latin America, North America, Bolivia, Brasil, Costa de Marfil, Dinamarca, E.U.A., United Kingdom, Arte y Cultura, Citizen Media, Deportes, Digital Activism, Ethnicity & Race, Indígenas, Media & Journalism, Tecnología, Global Voices Podcast\nKamisak Aka Uraqpacharu, ukjamarak walik 2012 marax purinixa.\nAka qilqt'äwinx kunaymantuqit uñakipt'añatakiw 2011 marar uñtan.\nUkjamarakiw internet-pachan bicicleta-t särttan.\n2011 marat amuykipkasina\nTaqichaqan yatt'ayirinakatakis blogger-runakatakis ukat arst'irinakatakis 2011 marax suma maränwa. Amuyt'añax ch'amaw kunapachati masinakasamp qilqañ yanapt'irinakampix asxarayata, katuntata ukjamaw uñjasiwäpxi. Jichhakamax janirakiw mä mar ukjam utjawaykiti. Akan walja qilqirinakasampitak masinakasampitakix pachanakax ch'amakïskiwa, ukampins nayrar sarantaskañasakiwa.\nGlobal Voices Onlina-an mä marap uñtatax wali jach'awa. Emma Brewin , nayrar irptirisax yatiyäwinakar matañat arsu, ukat marpachan jupatakix sarnaqäwinakax qhanstäwayi.\nMayat machaq yatt'ayirinakaru\nGlobal Voices tamanakax qilqt'irinakat, blogger-unakat ukat may may yatiyäw qilqt'irinakat utt'atapxiwa. Yaqhipanakaxa, sañäni Thiana Bondo , mä Global Voices qilqiri, ukat mä Bahia, Brazil-at jaqukipirix yatt'ayirtuqinakat jutiriwa. Solana Larsen  jilïr qilqirisax Thiana-mpiw aruskipäna, khithiti Londres-an Brazil sapür yatiyirimpita, ukat Global Voices-atak qilqirimpit mayjt'äw katuñtakiw jikjatasi.\nBolivia-n patan jakasirinakan web-par yanapkasa\nJallu qallt phaxsin Cochabamba-n Rising Voices-ax blogger-unakatakiw kimsür jikthaptäw lurt'äna. Akax kunayman Bolivia blogger-unakar ch'amanchañatakïnwa. Ukat uñañcht'äwinakas yatint irnaqäwinakas ukat kunjamas wakicht'aña, ukatuqinakat utjäna. Jikthaptäwix Castellano arunänwa, ukat Conectándonos  satarakïnwa.\nMaria Mercado-x mä yatiqirirak ukat yanapirirakiwa, khithiti patankir jilat kullakanakampiw irnaqi. Jupax tantachäwirux saränwa, ukat kuntï yatiqaniway ukat arxayistäna. Jumati askpach ist'añ munasmaxa, Rising Voices-an Georgia Poppellwell jilïr qilqirimpita, ukat Rising Voices Eduardo Avila-mpit, mä isch'ukiñaw taqpach jikthaptäwit utji. .\nJiwasamp wisiklitamar kachxätam\nYaqhawqtataksnasa, ukat internet-ataks aruskipsn ukjam lup'isma, ukampins pachp sarnaqäwiniksnas ukjamaw amuyasi. Solana Larsen-ax jamuq apsuñapamp puchtukiwa. Wasitat jasak yaqhachaqst'añätapat Global Voices  Ivan Sigel irpirimpix aruskipäna. Kunjamatï Ivan-ax qhanancht'iwa, internet-an  wisiklitat sarnaqir tamax uñjkayawa.\nUkjampiniskiw akax sañ munänwa, kunati nayax wali yatxatatanakar jiwasamp yatiñanakap aruskipt'apxañapatakiw mayiñajäna.\nJichhax America-nkir  yatt'ayir Cyrus Farivar-ax “Alemania-n jakaski, ukat yaqhip chaqan internet uñstayirirakiwa. ” Jupax jiwasampiw internet apnaqañtuqit aruskipäna. Dinamarca-nxa, kawkhantï uruchasi ukjan  Maria Grabowski Kjaer-ax markachirin arst'äwinakap yatiyäna. Maria-takix internet apnaqañax janiw mä yaqhachaqt'añatakikkänti, jan ukax mä jakawïnwa.\nWalikiwa, 2012 marpachan internet-an aka uraqpach yatiyäwinakat aruskipaskañäni, ukjamarak jan jithiqtamti, ukat kuntï ist'añ munktä ukat yatiyapxapinita. Jichhax ukanak yatisinxa, nayax taqi ukanak apnaqañ yatiqañ yant'ä.\nIsch'ukiñanx walja suma Creative Commons jayllt'äw ist'asma. Pay Mark Cotton uñstayatanakapata, ukjamarak pay taqi lurt'äwinakata.\nURL to article: https://aym.globalvoices.org/2012/01/3552\n Global Voices Onlina-an mä marap uñtatax wali jach'awa. Emma Brewin: https://globalvoicesonline.org/author/emma-brewin/\n Thiana Bondo: https://globalvoicesonline.org/author/thiana-biondo/\n Cochabamba-n Rising Voices-ax : https://rising.globalvoicesonline.org\n ukat Rising Voices : https://rising.globalvoicesonline.org/blog/2011/12/18/bolivia-the-public-event-of-conectandonos-gathering/\n taqpach jikthaptäwit utji.: https://globalvoicesonline.org/author/eduardo-avila/\n Jichhax America-nkir: http://cyrusfarivar.com/blog/\n Alemania-n jakaski, ukat yaqhip chaqan internet uñstayirirakiwa.: http://internetofelsewhere.com/\n kawkhantï uruchasi ukjan: https://globalvoicesonline.org/author/maria-grabowski-kjaer/\n Mark Cotton : http://mcfontaine.posterous.com/


Aymara, Dramas: Piece 128 – Jacañ pharjatäñajja | Waters of Life for Children\nHome -- Aymara -- Perform a PLAY -- 128 (No more thirst)\n128. Jacañ pharjatäñajja\nMarcanjj waljaninacaw jan jupamp jiquisiñ muncänti.\nSamaritana: “Takeniw uñch’uquipjjetu. Jupanacan take cunas asquicamaquïspas uqhama. Ojala jan qhitimpis jiquisiristi cunapachatejj um apsur phuch’ur sarcä ucjajja.”\n(Sarnakeriw ist’asi uqhamarac kalanaca)\nChica urunjja warmijj uma cantarop aptasisina marcat mistuwayatayna Uca horasajja, lupijj wal khatincänjja, mä kawkha cutinacaquiw qhitimpis jiquisïna. Sicar ucnajja jakenacaj alwanac jayp’unacaquiw umarojj sarapjjäna.\nSamaritana: “¿Qhitis phuch’unjj kont’atäsqui?”\nJesús: “Um wajjt’ita.”\nSamaritana: “¿Cunats nayar pärljjayïsta? Jumast judiotawa nayast samaritänästjjay.”\n¿Janit uca forasterojj yatcäna judionacajj janiw samaritanonacampejj parlapcänsa cunalaycutejj yakha marcanquirimpiw casarasipjjatayna uqhamarac chekpach Diosar yupaychcpacha idolonacaruw yupaychapjjäna? Jïsa, Jesusajj yatïnwa. Ucampisa mayninacan jan yäkatanacarojj janiw uñiscänti. Jupajj janiwa. Jesusajj mayjawa.\nJesús: “Jumatejj yatismajja qhitïtajjsa, nayaruw mayitasma ucatsti jacañ umwa churirisma.”\nSamaritana: “¿Cunampis um apsusma? Phuch’ujj wali manqhawa.”\nJesús: “Qhititejj aca umat umanijja, wastat pharjataraquiquinïwa. Ucampisa cuna umtï nayajj chürtjja ucampijja janipiniw umat pharjayasjjaniti.”\nCunanactï chuymasan munctanjja umat pharjayasiñjamawa. Cuna pachatejj phokhasjjejja, wastat jutjjaraquiquiwa. Ucatjj wastat uqhamaquïsquiwa. Janiw cunapachas pharjatäñajj wiñayatac t’acquiti. Jacañ pharjatäñajja janiw mä suma paseonacampit t’acqui, anatañan premiopampisa, ni mä suma amigompisa, ni cunasa. Jacañ pharjatäñjja qhititejj phuch’un komt’atäquejja jupaquiw t’acuyaspa. Warmijj uc amuyänwa.\nSamaritana: “Uca um churita, ucatj acar cutiniñajj janiw utjjatini.”\nJesús: “Chachamar jawsanim ucat acar jutam.”\nSamaritana: “Janiw chachanïcti.”\nJesús: “Nayajj yätwa. 5 chachampïyätawa. Jichajj maynimpiw jacascta jupampejj janiraquiw casaratäcaractasa.”\nJesusajj take cun yatïna. Ucampisa janiw aca warmitjj jithiktcänti, janiraquiw uñiscänsa.\nSamaritana: “Diosaw qhithantam. Nayajj yattwa Khespiyïr jutani ucjja.”\nJesusajj juchanacap perdoniwa ucat mä machak jacañ uqhamarac c’uchisita churawayi.\nCusisiñan phokt’ataw warmijj cantarop jaytjasinjja ciudadaruw jaläna ucat takeniru Jesusä ucar jutapjjañapataqui.\nUcat nayajj invitsma: Jesusar jutam. Ucatjj Sicar ucanquirinacjamawa säta:\nNiño: “Jichhajj Jesusaruw creyta. Ucampis janiw cuntï jiscta ucatjja, jan ucasti naya pachpaw uñt’awayta. Chekpachapiniw Jesusajj take aca pacha Khespiyiriwa.”\nUñstirinaca: Parliri, samaritana, Jesús, niño\nPage last modified on October 08, 2018, at 01:55 PM | powered by PmWiki (pmwiki-2.2.140)


Bible in one year - Aymara Bible 1997 - April 4\n1. Moisesasti wastatwa Israel marcarojj parläna, ucatsti aqham sänwa:\n2. “Nayasti patac pä tuncani maranëjjtwa, janiraquiw ch'amajjas utjcjjeti maysat maysaru sarnakañataqui uqhamarus Tatitu Diosajj situwa: ‘Janiw jumajj Jordán jawir qhurcataru maqhatcätati’ sasa.\n3. Ucampis Tatitu Diosamaraquiw jumanacan nayramjja sarani, juman nayräjjamatsa uca marcanacaru t'unjaraquini, ucan jacapjjañamataqui. Josué chachaw jumanacan nayram sarani, jupasti jach'a jilïrit utt'ayatawa, cunjämatï Tatitojj sisqui uqhama.\n4. Tatituw lurascani cunjämtejj Sehón, uqhamaraqui Og sat amorreo reyinacarojj takpach marcapampi t'unjcäna uca quipcaraquiw aca marcanacarojj t'unjani.\n5. Cunapachatejj Tatitojj jumanacan amparanacamar uca marcanac catuyapjjätam ucqhajj, cuntejj nayajj ewjjawayapcsma ucanacwa lurapjjäta.\n6. Ch'amañcht'asipjjam, sayt'asipjjaraquim, jan ajjsarapjjamti ni sustjasipjjamsa jupanacampi nuwasiñataquejja, Tatitu Diosamaw jumanacampïsqui uca laycu, janiraquiwa jaytapcätamti ni apanucupcätamsa.”\n7. Ucatsti Moisesajj Josué chacharuw jawsäna, take Israel marca nayräjjana aqham sasa: “Ch'amacht'asim, sayt'asiraquim, jumaw aca jakenacar irpäta, cawquïri oraktï Tatitojj arupampi arsusin jumanacan awquinacamar churämaw siscän ucaru, ucatsti jumaraquiwa uca orakenac laquintäta.\n8. Tatitu pachpaw juman nayram sarani, jumampiraquïniwa, janiraquiw jaytcätamti ni antutcaraquïtamsa, uqhamasti jan ajjsaramti, janirac lajllasimsa.”\n9. Moisesasti aca leyinacjja kellkantänwa, ucatsti sacerdote levitanacaruw churäna, cawquïrinacatï utt'ayatäpcän Diosan Sumancayiri Arcap apañataqui, uqhamaraquiw churäna Israel marcan jilïri jakenacaparusa.\n10. Ucatsti saraquïnwa: “Sapa pakallk mara, cunapachatejj manunacat perdonasiñ marajj purinini, Enramadas sat fiestanacas lurascani,\n11. cunapachatejj take israelitanacajja Tatitu Diosan ajllit orakeparu tantachasipcani, ucqhajj take aca leyinacajj jupanacan nayräjjapan leet'asini.\n12. Ucapachasti takpach marcaw tantachasiñapa, take jakenaca, warminaca, wawanaca, uqhamaraqui cawquïri yakha marcat jutir jakenacatï jumanac taypin jacqui ucanacasa, uqhamat uca leyinac leet'asiri ist'apjjañapataqui, uqhamat Tatitu Diosamar jaysaña yatekapjjañapataqui, uqhamaraqui uca leyinacas sisqui uqhamarjam sarnakapjjañapataqui.\n13. Uqhamatwa jumanacan wawanacamasa jan cun yatcasinjja, ucanacaru ist'apjjani, Tatitu Diosaparu jaysañsa yatekapjjaraquini take jacañapana, cawquïri oraktejj catupcäta ucana, cunapachatï Jordán jawira qhurcataru maqhatapcäta ucapacha.”\n14. Ucatsti Tatitojj Moisesarojj sänwa: “Uñjam, niyaw jiwañamajj jac'ancjje; uqhamasti Josué chacharu jawsam, ucatsti sarapjjam Jiquisiñ Carpäquis ucaru, ucanwa nayajj ewjjanacajja churapjjäma” sasa. Moisesampi Josué chachampejj Jiquisiñ Carparuw sarapjjäna.\n15. Ucansti Diosajj mä kenay taypinwa jupanacarojj uñstäna, carpa puncu mantañan sayt'asisa.\n16. Ucapachasti Tatitojj Moisesarojj sänwa: “Niyaw jumajj jiwjjäta, aca marcajj naya contra sayt'asisajj yakha diosanacaruwa arcapjjani cawquïri oraktejj catupcani ucanjja; ucapachasti jupanacajj nayarojj apanucupjjetaniwa, uqhamaraquiw suma arust'äwiru jupanacampi mantapcta ucsa p'aquintapjjani.\n17. Ucampisa nayan colerasiñajjaw jupanac contra sartani, jupanacarus apanucuraquïwa; janiraquiw jupanacatjja cunansa amtascäti. Waliraquiw jan walt'añanacasa, llaquinacasa jupanacjjaru jutani, ucatsti sapjjaniwa: ‘¿Jiwasan Tatitu Diosasasti janiti jiwasanacampïcjje, ucatti aca t'akhesiñanacan jicjjatastanjja?’ sasa.\n18. Ucampisa uca urojj nayajj juc'ampwa jupanacatjja jithektäjja, take jan walinac luratanacap laycu, uqhamaraqui yakha diosanacaru yupaychapjjatanacapata.\n19. “Uqhamajj jichhajj aca k'ochunac kellkapjjam, yatichapjjaraquim Israel jakenacarusa, jupanacan k'ochupjjañapataqui, ucanacajj jupanac contra khanañchañatwa utt'ayatäni.\n20. Cunapachatejj nayajja, cawquïri oraktejj awquinacaparu juramentompi churañatac arscta ucar puriycä ucapachajj, cawquïri orakentï lechesa, misq'isa umjam jalasqui, uqhamaraqui cunapachatï jupanacajj sist'asiñcam mank'antapjjani, liq'intapjjaraquini, ucapachajj jupanacajj yakha diosanacaruw arcapjjani, yupaychapjjaraquini, nayarusti janiraquiw muncjjapjjetaniti, suma arust'äwejjsti p'aquintapjjaraquiniwa.\n21. Ucat sipansa cunapachatï jupanacjjaru wali jan walt'añanaca, llaquinaca jutcani, ucapachasti aca arsüwinacajj jupanacataqui mä khanañchäwïniwa khepa wawanacapasti takwa amtapjjani uqhamaraquiwa k'ochupjjani, ucampis janïra cawquïri oraktejj churcta ucar puriycasaw nayajj yatta cawcsarus chuymanacapajj wayusini ucjja” sasa.\n22. Ucatsti Moisesajj uca urpachaw uca k'ochunacjja kellkäna, take israelit jakenacar yatichasaraqui.\n23. Josué sat Nun chachan yokaparojja Tatitojj aca ewjjanacwa churaraqui: “Ch'amañcht'asim, sayt'asiraquim, jumaw israelitanacar puriyäta, cawquïri oraktï arojjampi arsusin churä siscta ucaru, nayaraquiw jumampïscä” sasa.\n24. Cunapachatejj Moisesajj uca leyinac mä libror kellkañ tucuyän ucqhajj,\n25. Diosan Arcap apañatac utt'ayat levitanacarojj sänwa:\n26. “Aptapjjam aca leyinacan libro, ucatsti uchapjjam Diosan Sumancayiri Arcap thiyaru, ucqhan jumanac contra mä testigot uchatäpan.\n27. Nayasti yattwa jumanacan Tatitu contra sayt'asiri, amuyt'asiri jakenacäpjjatamjja. Naya jacasquipansa jumanacajj Tatitu contraw sayt'asipjjtajja, ¿cunjämaraquïni nay jiwjjä ucqhasti?\n28. Irpanipjjam acaru take tribunacaman awquinacapa, jilïri jakenacapa, nayan aca arunacat parlañajjataqui, ucatsti alajjpachampiru acapachampiru testigot jupanac contra uchañajjataqui.\n29. Nayasti yattwa cunapachatï jiwjjä ucqhajja, jan walt'añanacanwa sarnakapjjani, ucatsti cawquïri ewjjanacajjarutejj arcapjjäta siscta ucatsa sarakapjjaniwa, uqhamaraquiw yatiracta khepa urunacana jumanacjjaru chijinaca jutañapsa, cunatejj Tatituru colerayqui ucanac lurapjjatam laycu.”\n30. Ucatsti Moisesajj aca k'ochwa arsüna, kalltat tucuycama, take israelit jakenac nayrakatana:\n1. “Alajjpacha, ist'am, nayaw parlä; orake, arunacajjsti ist'araquim.\n2. “Nayan yatichäwejjajj jalljamaw purinini, nayan arsutajjas mä sulljamäniwa, sulla jalljamaw koranac patjjaru purini, pastonac patarusti umjamaraqui.\n3. “Diosan sutipwa khanañchä: ¡Uñt'apjjam Diosasan jach'a cancañapjja!\n4. Jupaw jiwasan arjjatirisajja; luräwipasa chekaparaquiwa, luratapasa chekaraquiwa. Jupasti chekapa Diosawa, janiw jupanjja cunatejj jan chekapäqui ucajj utjquiti, ¡jupasti chekapawa, asquiraquiwa!\n5. “Khoru chuymani ñankha jakenaca, Diosarojj ñankhachapjjtawa, janiraquiw wawapat uñt'atäñataquis asquïpctati.\n6. ¿Aqhamti Diosaru pagapjjta? Pisi chuyma jan yatiñan jakenaca, ¿janit jupasti awquimäqui, irnokerimäcaraqui? ¡Jupaw irnoktam, jacañsa churaractam!\n7. “Uñtam khepa tokeru, amuythapisiraquim nayra maranacatsa; awquimarus mayiraquim ucat parlañapataqui, uqhamaraqui jilïri jakenacampi parlayasim:\n8. Mä cutiw alajjpachanquir awquejj jakenaca, marcanaca laquintäna, marcanacan korpanacapsa ucharaquïna, ucampis Israel marcaruw ajlliraqui.\n9. Diosan herenciapasti, jakenacapawa Jacobon marcapawa.\n10. Wasaran jupanacar jicjjatäna, waña, uqhamarac thayan jawk'suta orakena, amparaparuwa khomjjarusïna, jupanacaru yatichasa, munat imill wawaparjamaw imaraquïnjja.\n11. Mä pacalis tapap patjjan jalnakqui, wawanacapan jalnakañap munasina, uqhamaw Diosajj chhekhanacap janatatasïna, apjjarusinjja amstaruw apäna.\n12. “Diosaquiw irpapjjayätam, janiw qhitisa, ¡janiw cawquïri yakha diosas yanapcänti!\n13. Atipirinacarjamaw irpäna, uca oraken kollu patanacanjama, pampanquir achunacwa mank'ayaraquïna, karkatwa misq'i umañ churäna, ch'ollkhe kalatwa aceite churaraquïna;\n14. uywanacamatsti lechempi mantequillampwa churapjjtam, suma liq'i oveja mank'aractajja, Basán orakenquir orko ovejanaca, orko cabritonacampi. Suma trigo achunac mank'apjjaraquïna, uvan umapjja vinjamwa umapjjaraquïna.\n15. “Ucampis Jesurún ucasti liq'intänwa, mat'akt'araquïnwa, (wali liq'intasinsti lliphipiscaquïnwa), lurasir Diosaparusti apanucuraquïnwa, arjjatiri khespiyiriparusti, jisc'acharaquïnwa.\n16. Diosarusti colerayaraquïnwa yakha ajjtascañ diosanacar yupaychasa.\n17. Supayanacaruw sacrificio loktapjjaraquïna, jan uñt'at c'ari diosanacaru, machak diosanacaru, ucqha purinitanacaru, cawquïri diosanacarutï awquinacamajj jan yupaychapjjerïqui ucaru.\n18. “Israel marca, arjjatiri awquimatjja armastawa; armasiractaw jacañ churiri Diosamatsa.\n19. Uqham uñjasinjja Diosajj colerasïnwa, ucatwa wawanacaparojj apanucüna.\n20. Ucatsti saraquiwa: ‘Kheparuw uñtjjä, ¡cunacjjay lurapjjchini! Chekpachansa khoru chuymani jakenacäpjjewa, jan iyawsañani wawanacaraquiwa.\n21. Cawquïri diosatï jan diosäqui ucampiw colerayapjjestajja, uca jan yäkat diosanacampiw colert'ayapjjaraquista; ¡ucatwa nayajj colerayapjjaraquïma jan amuyun jakenacampi, cawquïritejj jan marcäqui, uca marcampiw colerayapjjaraquïma!.\n22. Nayan colerasiñajjasti mä ninjamaw akti, wali mankhapachcamaw akantaraqui, oraksa, uqhamarac achunacapsa mank'antaniwa, kollunacan cimientonacapsa nacsuniwa.\n23. Take chijinacwa jupanacjjaru puriyaniraquï, take flechanacajjsa jupanacjjaruraquiw jakt'aniraquï.\n24. Fiebre usunacampi mank'at awtjataw jiwarapjjani; jupanacarusti mä jach'a usumpiw tucjä; jupanacarojj monte animalanac qhitaniraquï, uqhamaraqui venenon catarinacsa.\n25. Thaquinacansa, wawanacapajj espadampi jiwarayatäpjjaniwa, uta mankhepansa ajjsarañaquiw utjani; yokall wawasa, imill wawasa jiwarapjjaniwa.\n26. ‘Nayasti take toker ananucuñwa amtäyäta, aca oraketsa k'al chhaktayaña, jan qhitinsa amtasiñapataqui.\n27. Ucampis janiw enemigon phiscasitanacap inaqui uñjañ puedcäyätti, janiraquiw uñisirinacajjan jach'a jach'a tucuñapsa muncäyätti, ni aqham sañanacapsa: Janiw Diosati acanac lurqui; jan ucasti jiwasaw ch'amasampi lurtan’ sasa.\n28. “Israel marcasti janiw amuyunïcjjeti, janiraquiw amuyt'añ cancañapas utjcjjeti.\n29. Jupanacatejj yatiñanïpjjaspa ucqhajj amuyt'apjjaspawa; ucatsti yatipjjaraquispawa cunanacatï suyqui ucanacsa.\n30. ¿Cunjämaraqui mayni sapaqui warankaru jaltayisti? Ucatsti ¿cunjämaraqui paninisti waljaniru jaltayisti? ¡Arjjatir Dios sapaquiw uñisirinacapar catuyañ amti!\n31. “Uñisirisasti sumwa yatipjje, jupanacan arjjatiripajj janiw jiwasan arjjatirisjamäquiti.\n32. Jupanacasti ñusantat uva yapunacäpjjewa, Sodoma, Gomorra, marcanacan wawanacapa, cawquïri uva yapunacatï, c'allc'u venenoni achüpqui ucanaca;\n33. vinopasti asirunacan venenopjamawa, catarinacan jiwayasir venenopjamaraquiwa.\n34. “Ucampisa take acanacwa imasiscta; imasisctwa mä imantat yänacjama,\n35. cawquïri phoksusiñ urutejj jutcani, ucata cuntï mayitaparjama churañataqui, cuna urutï aynacht'añapajj purincani ucqha. ¡Niyaw jac'ancjje t'unjatäñap urojja, niyaw jac'ancjje horasapajja!\n36. “Diosaw marcapat arjjatiri mistsuni, cunapachatejj jan ch'amanëjjani ucqhajja; Diosaraquiw wawanacapatjja qhuyapayasini cunapachatejj jan t'uqha jakenaca ni ch'aman jakenaca utjcani ucapacha.\n37. Ucatsti jupanacarojj saniwa: ‘¿Cawquincaraqui uca diosanacamasti, cawquïri arjjatiri diosarutejj iyawsapcäyäta ucasti,\n38. sacrificion loktata uywanacan liq'ip mank'apcän ucanacasa cawquincaraqui loktapcäyäta uca vino umirinacasti? ¡Sartasipjjpanaya jumanacar yanapt'añataqui! ¡Jutapjjpanay arjjatirisa!\n39. Naya sapaquïtwa Diosajja. Janiw yakha diosanacajj nayat sipan utjquiti. Nayaw jacañ churta, uqhamaraqui apakaractsa, nayaw usuchjaracta, uqhamaraqui kollaractsa. ¡Janiraquiw qhitis ch'amajjat khespiyirejj utjquiti!\n40. Amparajja alajjpacharu lokatatta, nayan wiñayataquïtajj laycuw juramento luraraquï.\n41. Cunapachatejj lliphipquir espadajj afilasi, ucat cheka cancañajj laquintaraqui, ucapachaw uñisirinacajjatjja phoksusëjja. ¡Uqhamaraquiw phoksusëjja qhitinacatejj uñisipquitu ucanacatsa!\n42. Flechanacajjsa wilaruw aytaraquï, uca espadajjaw jupanacaru tucjani; ¡usuchjatanacana wilaparu prisioneronacana! ¡Jilïri jach'a ñic'utani uñisirinacan wilaparu!’\n43. “¡Cusisipjjam marcanaca, Diosan marcapampi chica! ¡Jupaw wawanacapan jiwatapatjja phoksusini, uqhamaraquiw uñisirinacapatsa phoksusini, ucatsti orakeparusa marcaparusa khespiyaraquiniwa!”\n44. Moisesasti Nun chachan Josué wawapampejj takpach Israel marcaruw uñstapjjäna, ucatsti Moisesajj aca arunacwa kalltat tucuycama k'ochuraquïna.\n45. Cunapachatejj Moisesajj take uca arunaca Israel marcar arsuñ tucuyäna,\n46. ucapachajj aca arunacwa Israel marcaru säna: “Sum amuyt'asipjjam take cuntï jichhüruna sapcsma ucanacata, ucatsti wawanacamarus sapjjam take aca arunacan yatichäwinacaparjam sarnakapjjañapataqui.\n47. Jumanacasti janiw aca arunacjja alekaqui ist'apcasmati; jan ucasti aca leyinacajj jumanacataquejj jacañawa, ucatjamaraquiwa walja maranaca jacapjjäta, cawquïri oraktï catupcäta Jordán jawirat qhursa tokena.”\n48. Uca pachpa uruw Diosajj Moisesaru säna:\n49. “Saram Abarim sat kollunacaru, ucatsti maqhatam Nebo sat kolluru, cawquïritejj Moab orakena jicjjatasqui ucaru, Jericó marca uñcatasina, ucatsti uñtam Canaán sat orakenaca, cawquïri oraktejj nayajj israelitanacar churcä ucanaca.\n50. Uca cawquïri kollurutï maqhatcäta, ucanwa jiwäta, ucanaracwa jumanquirinacamampi jiquisjjäta, cunjämatejj Aarón jilamajj Hor kolluna jiwäna ucatsti ucana jupanquirinacampejj jiquisjjäna uqhama.\n51. Jumanac paninisti jan iyawsañaniw Israel marca nayräjjan nayataquejj tucupjjäyätajja, cunapachatejj Meriba-cades umanacana, Zin sat wasarana jicjjatasipjjäna ucqhajj janiw jumanacajj jupanac nayräjjana nayarojj jach'añchapquistati.\n52. Uqhamasti jayatacwa uñtäta cawquïri oraktï israelitanacar churcä ucjja, ucampis janiw jumajj ucaru mantcätati” sasa.\n6. Janiw jumajj wilañchanacampejj cusisctati, janiraquiw loktanacas cusisiyctamti, janiw juch pampachañataquejj wilañchanac mayctati, ucatsipan nayarojj jinchunacajj jist'arista;\n7. ucat nayajj sista: “Acancasctwa, munañam lurañataqui. Camisatejj kellkatajj nayjjat parlqui ucarjama.\n8. Dios Tatitojjay, munañam lurañaw cusisiyitu; yatichäwinacamajj chuymajjanquiwa.”\n9. Marcam taypin khespiyäwimat yatiyta; Tatay, jumaquiw yattajja, janiw amuct'atajjajj utjquiti.\n10. Asqui cancañamat arsuñjja, janiw chuymajjar imantcti, arsutam phokherïtamampita, khespiyäwimampit yatiyta, jach'a tantachasïw taypinsti, janipuniw qhuyapayasiñamampita, asqui cancañamampit amuct'cti.\n11. Tatay, janiquiy chuymam nayatac jist'antasimti, qhuyapayasiñamamp asqui cancañamampejj imapunitpan,\n12. jan jact'cay llaquinacaw muyuntitu, juchanacajjaw jatjjattitu, janiw ucanac jact'irjamäcti; pachpa juchanacajjaw catuntitu, juyqhur uñtataw jicjjatasta. P'eke ñic'utajjat sipan juc'amp jilawa, ch'amasti pist'araquituwa.\n11. Mäqui jicjjatata kamir cancañajj, mäquiwa tucusjje, ucampis qhititejj juc'at juc'ata jicjjatquejja, ucawa juc'ampi jiljjatayi.\n12. Cuna suyt'äwinacatejj jan phokhascjje ucasti chuyma usuyasiñaquiwa, ucampis munatasarjam phokhasi ucajj jacañ kokjamawa.\n31. Tatitusti sänwa: —¿Cunampis uñtasiyäjja aca urunacan jakjja? ¿Cunar uñtatäpjjesa?\n32. May wawanacajj plazan kont'asisin anatapjje ucatsti masinacapar arnakasipqui ucaru uñtatawa: ‘Pinquillo phust'arapipjjsma ucampis jumanacajj janiw thokopctati; llaquiscañ k'ochunac k'ochurapipjjsma ucatsti janiraquiw jachapctasa.’\n33. Bautisir Juanaw juti, ucasti janiraquiw t'ant'a mank'cänti, vins umcaraquïnti; jumanacasti: ‘ñankha ajayuniw’ sapjjaractawa.\n34. Ucjjarusti Jaken Yokapaw jutaraqui, jupasti mank'ewa, umaraquiwa, jumanacasti: ‘Wali mank'eri, umiriraquiwa’ sapjjtawa; juchararanacampin, impuesto cobririnacampin amigopawa sapjjaractawa.\n35. Ucampis Diosan yatiñapajj qhitinacatejj yatiñanïpqui ucanac tokew uñacht'ayasiraqui —sasa.\n36. Fariseonacat mayniw Jesusar jupampi mank'añataqui jawsayäna, ucat Jesusajj utapar saräna. Purisinsti mesaruw kont'asïna.\n37. Ucatsti uca pachpa marcana mä jan wali sarnaker warmiw utjäna. Jupasti Jesusan mä fariseon utapar mank'er saratap yatisinwa purini mä jank'o kalat lurat botellar mä suma k'apquir aceite apt'ata.\n38. Ucat jacht'asisaw Jesusan cayupawjaru kont'asi, ucatsti jachapampiw Jesusan cayupjja jarekäna. Ucatjja ñic'utapampiraquiw ucjja wañsuyaraquïna, ucat jamp'att'asinwa uca k'apquir aceitempejj Jesusan cayuparojj warjjatäna.\n39. Uc uñjasinsti, Jesusar jawsayir fariseo jakejj chuymapanjja sänwa: “Jupatejj chekpachan mä profetäspa ucajja amuyasispaw qhititï jupar llamct'asqui, uqhamarac cunjäm jan wali sarnaker warmïquitï ucjja” sasa.\n40. Ucatwa Jesusajj fariseo jakerojj saraqui: —Simón, may sañajjaw utjitu —sasa. —Fariseo jakesti saraquïnwa: —Sascaquita, Yatichiri —sasa.\n41. Jesusasti sänwa: —Pani jakew mä kollke mayt'ir jaker manüpjjäna. Maynejj pheska patac denario kollke mayt'asitayna, maynïristi pheska tuncaraqui.\n42. Jan uca manu phokherjamäjjapjjëpansti, kollke mayt'ir jakejj panpachaniruw perdonjjatayna. Jichhajj sita, ¿cawquïris jupanacatjj jil munpachajj uca kollke mayt'irirojja? —sasa.\n43. Simonasti juparojj sänwa: —Nayan amuyatajjatjja, jila manunïcäns ucaw jil munpachajja —sasa. Jesusasti saraquïnwa: —Walic sasctajja, uqhampunïsquiwa —sasa.\n44. Ucatwa Jesusajj warmir uñtasinjja Simonarojj saraqui: —¿Uñjtati aca warmiru? Nayajj utamaruw mantanta, ucatsti janiw nayarojj mä juc'a umsa churquistati cayunacajj jarekasiñataquejja; ucampis aca warmejj jachanacapampiw cayunacajja jareketu, ucatsti ñic'utapampiraquiw wañsuyaraquitu.\n45. Janiw jumajj jamp'at'quistati, ucampis aca warmejj janiw karjasquiti cayunacajj jamp'att'añjja mantancta ucqhatpacha.\n46. Jumajj janiw aceitempis p'ekejjatjja warjjat'quistati, ucampis aca warmejj suma k'apquir aceitempiw cayunacajjarojj warjjatt'itu.\n47. Ucatwa sismajja, walja juchanacapat perdonatäsinwa, walja munasiñapajj uñacht'ayasejja. Ucampis qhititejj juc'aqui perdonatäqui ucajj juc'a munasiñaniquiraquiwa.\n48. Ucatsti warmirojj sänwa: —Juchanacamatjja perdonatätawa —sasa.\n49. Jupamp chic kont'atäpcän uca jawsayatanacajj, jupanaccamaw parlasipjjäna: —¿Qhitïpachas aca jakejj, juchanacsa perdonañataquejja? —sasa.\n50. Ucampis Jesusajj warmirojj sänwa: —Iyawsatam laycuw khespiyatätajja, jichhajj cusisitaqui sarjjam —sasa.


Jilata Roberto Fernández Erquicia :: Periódico Jayma\nCONTENIDO > Jilata Roberto Fernández Erquicia\nKhä 1983 maranakana, Instituto Nacional de estudios Lingüísticos (INEL) ukana irnaqasipxayätha. Ukaru purt’asinkiri mä wiraxucha waynuchuxa, wali jiwaki parliri ukhamara wali jiwaki sawkasiri, ukhamänawa. Kunsa laruñjamaki parliri. Juparuxa tata Witaku Wankasa, Juwaniku Carvajalasa uñt’awayapxiwa. Qhipha maranakaxa, jupaxa jiwatjamawa chaqhawayxi. Janiwa sarxäwa, janiwa jutxkäti sawäpxkitusa, ukhamakiwa chhaqhawayxi. Nayaxa juparu phutu apsurïtha. Ukhamata jupana mä phutupaxa utjitu.\nJichha urunakaxa, khaya facebook uksatuqiwa, wasitata uñt’asxapxtha. Jupaxa París markana qaamaskatayna. Uksana mä murinu tamawa thuqhuntatayna, uka phutunaka apayanitu. Ukata nayaaxa juparu qillqtha: “mä yatiyawi uka markana murinu thuqhutapata qillqt’anirapita”, sasina. Jupaxa wali q’aphapiniwa kastilla aruta qillqt’anisa apayanitu, ukxa jichhaxa aka Jayma yatiyawina uñxatt’aañamataki apst’asinkapxtha.\nJupjama jilanakasaxa, kawki markasata jayankkasasa, markasana ch’amanchasiñpataki qillqt’anixa, wali askipuniwa. Inacha mayni yaqha jilatanakaxa, Roberto juparu uñtasa qillqt’anipxistaspa, wali kusapunispawa. Jallalla jilata Roberto. Jumaxa aymara markana wawapäskaraktawa.\nLeer más: https://periodicojayma.webnode.es/a4/


Citizen Media · Lapaka phaxsi, 2012 · Global Voices Aymarata\nCitizen Media · Lapaka phaxsi, 2012\nIsturyanaka Aka tuqita Citizen Media Ta Lapaka phaxsi, 2012\nAsia del Sur30 Lapaka phaxsi 2012\nDerecho29 Lapaka phaxsi 2012\nAka 22 uru taypi sata paxsina tunka payani uru jalqipana sociedad civil mundial aka privacidad y libertad de expresión arxatirinakatakix aka urux askipuni. Thepublicvoice tamachawi...\nLatin America28 Lapaka phaxsi 2012\nYatiyapxiw 7.4 ukha uraqi unxtatapata Champerico taypi Guatemala thiya Lamarqutana, mäkiw Twitter uksatuq purini. Ukat Qutata sum yatxatatanakasti jamuqanaka ukatxa yatiyawinak uñacht’ayasaw yanapt’asipxi, aka uñt’asutinakata:...\nMedio Oriente & Norte África26 Lapaka phaxsi 2012\nMetro ukax Egipto ukar kut'iwa - pusi pacha sayt'asina. Cairo markan 2 waranqa waranqa jaqi aptir trenanakax sayantatapxiwa, q'iwirinakax jilïr irpirtuqiw wal tuqisipxi. Irnaqirinakax aski...\nLatin America25 Lapaka phaxsi 2012\nBiblioteca Comunitaria Mi Nuevo Mundo uka blog ukax municipio de Huitán departamento de Quetzaltenango uksan jikxatasi- Pacífico de Guatemala markan 7 uru lapaka phxasin 2012...\nCaribbean13 Lapaka phaxsi 2012\nAsia Oriental10 Lapaka phaxsi 2012\nMedio Oriente & Norte África6 Lapaka phaxsi 2012\nLatin America4 Lapaka phaxsi 2012


Lucas 12 - 성경 [한국어 성경 NKRV 1998] - (누가복 12)\nUcchañcamasti jakejj waranka warankaw tantthaptäna, cayunacatsa taquirasipjjänwa. Jesusasti yatekerinacaparuw saraqui: —Amuyasipjjam fariseonacan levadurapata, sañ munta, c'ari chuymanacapata.\nJaniw cuna jamasanquiris jan khanstirejj utjquiti, ni cuna imantatas jan yatisirejj utjcaraquiti.\nUqhamajj take cuntejj ch'amacan sapjjtajja, uru khananwa ist'asini; cuntejj jamasan sapctasa, puncu jist'antat mankhensa ucajja, uta patanacan art'atäniwa.\n“Jumanacarusti, munat amigonacajja, sapjjsmawa, jan ajjsarapjjamti janchir jiwayirirojja, ucatsti janiw juc'amp cuns lurcaspati.\nUcampis qhitirutï ajjsarañanacamäqui uc sapjjäma: ajjsarapjjam qhititejj jacañ apakasajj infiernor jakontañatac ch'amanïqui ucaru. Jïsa, ucar ajjsarapjjam.\n“¿Janit pheska jamach'inacajj pä moneda kollker aljasquejja? Diosasti ucanacatjja janiw maynits armt'asquiti.\nÑic'utanacamasa mayat maya jaqhutawa. Janiy ajjsarapjjamtejja; jumanacajj walja jisc'a jamach'inacat sipansa juc'ampi alanïpjjtawa.\n“Sapjjsmawa, take qhititejj jakenac nayrakatan nayat arsunejja, Jaken Yokapasti uqhamaraquiw Diosan angelanacap nayrakatanjj jupanacatjj arsuraqui.\nUcampis jakenaca nayrakatan jan uñt'ir tucupquitu ucanacarojj Diosan angelanacap nayrakatanjj jan uñt'iriw tucuraquëjja.\n“Take qhititejj Jaken Yokapjjat parlcani ucajja perdonatäniwa; ucampis qhititejj Kollan Ajayjjat jan walinac parlcani ucajja, janiw perdonatäcaniti.\n“Cunapachatï sinagoganacar apapjjätam, jan ucajj juezanac nayrakatarusa, uqhamarac autoridadanac nayrakatarusa ucqhajja, jan llaquisipjjamti ucan cunjäm arsuñanacamatsa;\nucapachasti Kollan Ajayuw cunatejj sañanacamäcani ucjja yatichasipcätam.”\nJakenacat mayniw Jesusar saraquïna: —Yatichiri, cunatejj herenciat nayarojj wact'quitu uc churjjetpan sarapit jilajjaru —sasa.\nJesusajj juparojj sänwa: —Jake, ¿qhitis jumanacjjaru juesata, jan ucajj jaljiritsa uchasitojja? —sasa.\nUcatsti aca uñtasïwitwa parli: “Mä kamir jakew utjäna, ucan juyrapasti wal achüna.\nUcat uca kamirejj lup'ïna: ‘¿Cuns luräjja? Janiw cawqhar uca juyranac imañajjas utjquiti.’\nUcat amuyt'asiraqui: ‘Jichhajj yatjjtwa cuntejj lurcäjja uca. Juyra imañ utanacajj k'al tincurayä, ucatsti juc'amp jach'anac lurä, ucaruw take juyranacsa, uqhamarac take cuna utjirejjsa imäjja.\nUcatsti saraquïwa: Walja yänacaw jichhajj utjitu, walja maranacatac imata, ucatsti samarasï, mank'asï, umasï, cusisiraquï’ sasa.\nDiosasti juparojj siwa: ‘Pisi amuyt'an jake, jichha arumpachaw jiwjjäta; cuntejj imasiscta ucasti ¿qhititaquiraquïni?’ sasa.\nUqhamaw lurasi jupataquic take cuns arcuntasir jakempejja, ucatsti Dios nayrakatanjja jan cunaniquiwa.”\nUcjjarusti Jesusajj discipulonacaparojj siwa: “Sapjjsmawa, jan llaquisipjjamti cuna mank'añatsa ni cunamp isisiñatsa.\nJacañajj mank'at sipans juc'amp munatawa, uqhamaraqui janchisti isit sipansa.\n¿Jumanacat cawquïris wal llaquisisinjja mä jisc'ampi jiljjataspajja?\nUcampis jumanacajj jani mä jisc'sa lurcasasti, ¿cunatarac mayanacat llaquisipjjtasti?\n“Amuyapjjam cunjämsa pankaranacajj jilapjje, janiw cuns lurapquiti ni kapupquisa, ucampis sapjjsmawa, janiw rey Salomonas take kamir cancañapampejj acanacat maynïrjamajj ist'ascänti.\nDiosatejj uqham korarojj ist'aychejja, jichhürojj pampancasqui kharürusti hornon naqhantayatäcchinisa, ucanacatjj ¡kawkha juc'amps jumanacarojj isthapiyapjjätamjja, pisi iyawsañan jakenaca!\nUqhamajj jan llaquit sarnakapjjamti cuntï mank'apcäta, umapcäta ucanacatjja.\nDiosar jan uñt'ir jakenacaquiw take acanacatjja llaquisipjje; jumanacansti utjapjjtamwa mä Awqui, ucasti yatiwa take acanac jumanacan munapjjatanacamjja.\nUcat sipana jumanacajj Diosan reinopar ist'apjjam, ucatsti take acanacajj jumanacarojj churataquïpjjätawa.\n“Jan ajjsarapjjamti, jisc'a tama ovejanacajja, ucampis alajjpach Awquimajj qhuyapayasiñapana reinop churaña munapjjtam.\nCunatejj utjapctam ucjja aljapjjam, ucatsti qhititejj jan cunanïpqui ucanacar churjjapjjam; uqhamat jan merk'esir bolsanac lurasipjjäta, alajjpachansti jan tucusquir yänacaraqui imasipjjäta, ucansti lunthatas janiw apscaniti janiw qharus qharuntcaraquiniti.\nUqhamajj cawqharutï jumanacajj yänacam imasipcta, ucqhancaraquiniw chuymanacamajja.\n“Waquicht'asit suyt'apjjam isthapita, lamparanacams khantayasisa.\nCunjämatejj mä uywatanacajj uywiriparu casarasïwit cutt'aniñapjja janc'aqui punc jist'arañataqui suyt'apjje: ‘Niyach lekt'ancan’ sasa, uqhamay suyt'apjjam.\nCusisiñanïpjjewa cawquïr uywatanacarutï uywiripajj suyquiri jicjjatqui ucanacajja. Khanacwa sapjjsma, uca uywiripajj jupa quicpaw wact'ayasin mesar kont'ayasajj mank'jja loktaraquini.\nChica arumas purinpan, jan ucajj willjtarusa uqhamtï waquicht'ata suyt'asquir jicjjatanejja, cusisiñanïpjjewa uca uywatanacajja.\nAc yatipjjaraquim: Mä utanitejj cuna horasa lunthatan jutañapa yatispa ucqhajja, janiw iccaspati, ni lunthatarus utaparojj cun lunthatsuñataquis mantaycaspati.\nUqhamaraquiy jumanacajj waquichatäpjjamjja; Jaken Yokapasti cuna horasatï jan amuyasipcäta, ucqhaw jutani.”\nUcapachaw Pedrojj Jesusarojj jisct'äna: —Tata, ¿aca amuyt'äwjja nanacataquiquit uchta jan ucajj takenitaquicha? —sasa.\nTatitusti sänwa: —¿Qhitirac suma phokheri amuyt'an mayordomosti, qhitirutï utanipajj utapanquirinacar horasapar mank'ayañatac jaytisti?\nCusisiñaniw cawquïr uywatarutejj utanejj purinisajj take lurañanacap phokhasquir jicjjatqui uca uywatajja.\nKhanacwa sapjjsma, uca uywatarojj utanejj take cunat apnakerit uchani.\nUcampis uca uywatatejj utanin jayat purisincañap amuychejja, ucatsti yakha warmi chacha uywatanacarus nuwarchejja, ucatsti mank'añaru, umañaru, machantañaru uchasiscchejja,\nucapachaw utanipajj jan suyquis uca uru cutt'anjjani, jan yatquis uca horasaruraqui; ucat uca uywatarojj jach'a mutuña churani jan iyawsirinacamp chica t'akhesiñapataqui.\n“Mä uywatatejj yatchi cuntejj utanipajj munqui jupan lurañapjja ucat jan waquiyascchiti ni jayscaracchisa, uca uywatajj mutuyäwi catokani.\nUcampis jan yatir uywatatejj jan walinac lurchi ucajja, juc'a mutuyäwic catokani. Qhitirutejj walja churatäqui ucatjj waljaraquiw mayitäni; qhitirutejj walja catuyatäquejja ucasti juc'ampiraquiw mayitäni.\n“Nayajj acapachar nina nactayiriw jutta; nayajj wal munirista uca ninajj niya naqhjjaspa uca.\nMä bautismo toke yant'atäñajjaw waquisini, ucatsti ¡cunjämsa t'akhesëjja phokhasiñapcamajja!\n¿Jumanacast amuyapjjtati nayan acapacharu sumancañ apanitajja? “Janiw” sapjjsmawa, jan ucasti jaljtañacwa apantjja.\nJichhat ucsarusti, mä familian pheskani utjirejj jaljtapjjaniwa, quimsanejj pani contra, paninisti quimsan contra.\nAwquejj yokap conträniwa, yokasti awquip contraraqui; taycasti phuchap contra, phuchasti taycap contraraqui; taycch'isti yojjch'ap contra, yojjch'asti taycch'ip contraraqui.”\nJesusajj uqhamaraquiw jakenacarojj säna: “Cunapachatï jumanacajj inti jalanta toket kenayanac sartanir uñjapjjta ucqhajja: ‘Jalluw purini’ sapjjtawa, ucatsti uqhampuniraquiwa.\nAynach toket thayajj thayt'anipansti: ‘Jichhürojj lupïniw’ sapjjtawa, ucatsti uqhampuniraquiwa.\n¡C'ari chuymaninaca! Jumanacajj yatipjjtawa alajjpachansa, orakensa uñnakapat amuyt'añjja, ucatsti ¿cunatarac aca urunacan jacapcta ucsti jan amuyt'añ yatipjjaractasti?\n“¿Cunatsa jan jumanacpachata uñjasipjjta cunatejj chekäqui ucatjja?\nMaynitejj quejantstamjja, ucatsti jupamp sarsta autoridad nayrakataru uñstiri, jumasti thaquin jupampi sarcasa sumancthapim jumarojj jan juezan nayrakataparu apañapataqui, juezasti policiaruw catuyätam, policiasti carcelaruw apantätam.\nSismawa, ucqhatsti janiw mistcätati takpach kollke pagañamcamajja.”\nKorean Bible NKRV 1998\nCopyrighted: NKRV 1998\nLucas 1 / 누가복 1\nLucas 2 / 누가복 2\nLucas 3 / 누가복 3\nLucas 4 / 누가복 4\nLucas 5 / 누가복 5\nLucas 6 / 누가복 6\nLucas 7 / 누가복 7\nLucas 8 / 누가복 8\nLucas 9 / 누가복 9\nLucas 10 / 누가복 10\nLucas 11 / 누가복 11\nLucas 12 / 누가복 12\nLucas 13 / 누가복 13\nLucas 14 / 누가복 14\nLucas 15 / 누가복 15\nLucas 16 / 누가복 16\nLucas 17 / 누가복 17\nLucas 18 / 누가복 18\nLucas 19 / 누가복 19\nLucas 20 / 누가복 20\nLucas 21 / 누가복 21\nLucas 22 / 누가복 22\nLucas 23 / 누가복 23\nLucas 24 / 누가복 24


Global Voices Aymarata · Medios ciudadanos ukan qillqatanaka Aka tuqita Kenia\nWali aski isturyanaka Aka tuqita Kenia\tJichhpach Global Voices Jach’a Tantachäw Uñtam 2012 (willka kuti phaxsin payurut kimsürkama) Nairobi, Kenya-n Global Voices Jach’a Tantachäwix qalltasiwayi, ukampins jumati jan atkstaxa, jumax uñtaskasmawa, ukat jiwasamp kunarakiw aruskipasma.\n20 jallu qallta phaxsi 2012 Áfricataki paqallqu maravillas naturales ukatak chhijllasa Qillqiri Lova Rakotomalala · Botsuana 5 willka kuti phaxsi 2012 Jichhpach Global Voices Jach’a Tantachäw Uñtam Qillqiri Solana Larsen · Citizen Media 6 taypi sata phaxsi 2011 Global Voices Mentorshi-par Jichharkipstäwi: Nayrar Sartayirinakar Uñt'am Qillqiri Leila Nachawati Rego · Asia del Sur Uraqpachan yatiy 8 mara t'aqa phaxsi 2015Medio Oriente & Norte ÁfricaIsrael markankir Chef tataw k'añask manqhan mä pizza phayas uñacht'ayi, wawanakar askin uñjañataki\nIsturyanaka Aka tuqita Kenia 16 chinuqa phaxsi 2014\n2 willka kuti phaxsi 2013\n“¡Jumaw markataxa!” Qillqiri Laura Morris · Citizen Media Hormigas de animación tridimensional, jamach'inaka ukat jabalíes ukanakax janiw figuras emblemáticas ukjamakiti... Kunatakisa? Kenia markachirinakatakixa. Campaña Wazi ukax divertidos cortometrajes ukjamawa.\nUnión Africana ukan 53 markapatak jan walt'äwi Qillqiri Julie Owono · Argelia 2011 maranx continente africano uksanw ch’axwawïw utjäna, sartasiwïnakampi, marka irpir jaquqaw yant’awinakamp ukhamarak política uka jan walt’äwinakampi. Ukampirusa, 53 africano markaw tamach’asïna, khitinakati ch’amanchañap suma... 31 achuqa phaxsi 2011\nVídeo: Mä Machaq Aru Video En Linea Satak Uka Tuqi Yatiqaña Qillqiri Juliana Rincón Parra · Asia del Sur El día 21 de febrero fue el Día Internacional de la Lengua Materna y el tema de este año versó sobre la diversidad lingüística y... 20 achuqa phaxsi 2010


2 Corintios 7 - Holy Bible [Aymara Bible 1997] - (2Cor 7)\n7:1 7:2 7:3 7:4 7:5 7:6 7:7 7:8 7:9 7:10 7:11 7:12 7:13 7:14 7:15 7:16\nUqhamapï munat jilatanaca, Diosan take aca arsutanacapajj jiwasataquiwa. Ucatpï take cunatejj k'añuchquistaspa ucatjja jithektañasajja, ucatsti k'oma sarnakañasawa janchisansa, uqhamaraqui ajayusansa. Diosar ajjsarasaraquiw juparojj take catuyasjjañasajja.\nJumanacajj take chuyma catokapjjeta. Janiw qhitirus cuna jan walsa lurapcti, janiraquiw qhitirus jan walir apapcti ni qhitirus sallkjapcaracti.\nAcsti janiw jumanacar jisc'achañatac sapcsmati, jan ucasti cunjämtejj nayrakatajj sapjjsmajja: “Jumanacajj chuymajjancapjjtaw, mayaquïtanwa jiwañataquis jacañataquis” sasa.\nWali khana arumpi parlañajjaw utjitu, uqhamaraqui wali cusisiñaw jumanacatjja utjitu. Take t'akhesiñanacajj taypinsti, walwa ch'am catjjatta, cusisiñans phokt'ataraquïtwa.\nMacedoniar purinipcta ucqhatpachjja janiw samarapcti, jan ucasti take chekana ucqhan, acqhana jan walt'añanacjja jicjjatapjjta. Nanacarusti jan walt'añanacaraquiw muyuntapjjetänjja, chuymanacajjansti ajjsarañanacaraqui.\nUcampis ch'ama thayjtatanacaru ch'amañchir Diosajj Titon purinitapampiw ch'amañchapjjetu.\nJaniw purinitapampiquiti, jan ucasti jupajj jumanacatjja wali cusisitänwa. Jupasti yatiyapjjaraquituwa kawctï jumanacajj nanacar uñjañ munapquista ucjjatjja, nanacat llaquisipjjatamatsa yatiyapjjaraquituwa; take ucanac yatisinjja nayajj wal cusista.\nCarta apayanipcsma ucajj mä juq'ita llaquisiyapjjchïyätamsa, janiw ucatjj jichhajj chuymajjanjja llaquiscti. Uca cartajj jumanacar mä juc'a llaquisiyapjjchïyätam ucqhajja nayajj llaquisiraquïyätwa.\nJichhasti cusistwa, janiw llaquisitanacamatti jan ucasti uqham llaquisisin arrepientisipjjatamatwa cusistjja. Jumanacajj Diosar cusisiyañcamaw llaquisipjjäyätajja, nanacasti ucatjja janiw cuna ñankhsa lurapcsmati.\nDiosar cusisiyquir llaquisitanacasajj Tatituruw cutiquipstayistu, ucatsti khespiyaraquistuwa, janiw llaquisiñasäquiti. Ucampis jan Diosatacjama llaquisitasasti jiwañaruw aparaqui.\nJumanacajj Diosatacjamaw llaquisipjjäyätajja, jichhasti cuntejj ucatjam catokapctas uc uñjapjjam, luratanacamasti chekpachwa amuythapisiyapjjtam arsusiyapjjaractam. Colerayapjjäyätamwa, ucampis ajjsarthapipjjaraquïyätawa. Ucatsti nayar uñjañ munapjjaraquïyätajja, uca jan wali luririru mutuyañataquis janc'aquïpjjaraquïyätawa. Take ucanacansti jumanacajj uñacht'ayapjjtawa uca tokenacatjja jan juchanïpjjatama.\nUqhamapï, cunapachatï uca carta kellkanipcäyäsma ucqhajja, janiw nayajj uca jan wali lurir jaketjja amtcäyätti, ni uca luratat t'akhesir jaketsa lup'caraquïyätti, jan ucasti Dios nayrakatan jumanacan nanacat llaquisipjjatanacama uñstayañataqui.\nUcatwa nanacajj chuymachat jicjjatasipjjta. Uca cusisiñ catokcasinsa, Titojj jumanacat wali cusisitap uñjasaw nanacajj juc'ampjja cusisipjjta. Take jumanacaw juparojj wal yanapt'apjjatätajja, jan cunatsa llaquisiyasa.\nUqhamatwa jan nayajj mä p'enka uñjascti cunapachatï Titorojj jumanacatjj: “Wal cusista” siscäyät uca toketjja. Take cuntï jumanacar sapcäyäsma ucajj chekäscapuniwa. Uqhamaraquiw Titorojj cuntï jumanacat sapcäyät ucajj cheka uñstawayi, jumanacat cusisipjjatanacajjajja.\nJupansti jumanacataquejj juc'ampi munasiñapaw utji take asquinac mayitaparjama lurapjjatam amtasisajja, uqhamarac cunjämtï llamp'u ajjsarañ chuymampirac catokapjjatät ucatsa.\nNayasti jumanacar wali confiatajjatjja walpun cusista.\n2 Corintios 7:2\n2 Corintios 7:3\n2 Corintios 7:6\n2 Corintios 7:7\n2 Corintios 7:8\n2 Corintios 7:11\n2 Corintios 7:12\n2 Corintios 7:13\n2 Corintios 7:15\n2 Corintios 1 / 2Cor 1\n2 Corintios 2 / 2Cor 2\n2 Corintios 3 / 2Cor 3\n2 Corintios 4 / 2Cor 4\n2 Corintios 5 / 2Cor 5\n2 Corintios 6 / 2Cor 6\n2 Corintios 7 / 2Cor 7\n2 Corintios 8 / 2Cor 8\n2 Corintios 9 / 2Cor 9\n2 Corintios 10 / 2Cor 10\n2 Corintios 11 / 2Cor 11\n2 Corintios 12 / 2Cor 12\n2 Corintios 13 / 2Cor 13


Apocalipsis 22 - Holy Bible [Aymara Bible 1997] - (Apo 22)\n22:1 22:2 22:3 22:4 22:5 22:6 22:7 22:8 22:9 22:10 22:11 22:12 22:13 22:14 22:15 22:16 22:17 22:18 22:19 22:20 22:21\nUcatsti angelajj jacañ churiri mä suma k'oma jawir uñacht'ayaraquitu. Uca umasti suma ch'uwänwa vidrior uñtata, Diosampina Corderompina tronopataracwa mistunïna.\nUca marcan jach'a callepansti purap jawira uñcatasinjja mä kokaw jilaraquïna. Uca kokasti jacañ churiri kokänwa, tunca payani cutiraquiw maranjja achüna. Sapa phajjsiwa achüna, laphinacapasti marcanacan kollasiñapataquiw willirtaraquïna.\nJaniw ucanjja qhitis ñankhachatäcjjaniti. Diosampina Corderompina tronopaquiw uca marcancani, sirvirinacapasti ucanwa yupaychapjjaraquini.\nAjanuy ajanuwa uñcatapjjani, paranacaparusti sutipwa apapjjaraquini.\nUcanjja janiw arumajj utjcjjaniti, ucan jaquirinacasti janiw lamparinsa, intin khanapasa munascjjaniti, Dios Tatituquiwa khanani, jupanacasti wiñayaraquiw ucanjja reinapjjani.\nAngelasti saraquituwa: “Aca arunacajj chekawa, catuyascañaraquiwa. Tatit Diosajj profetanacapar amuyt'ayqui ucajja mä angelwa qhiti, sirvirinacaparu uñacht'ayañataqui cunatejj mäqui lurascani ucanacata.”\n“¡Janc'aquiw jutä! ¡Cusisiñaniw qhititejj Diosan arunacap aca libron kellkatäqui uc ist'qui ucajja!”\nNaya, Juanaw, ist'ta, uñjaracta take aca lurasïwinaca. Ist'asin, uñjasinsti, cawquïri angelatejj uñacht'ayquitu ucan cayunacaparu yupaychañataquiw quillt'asta.\nUcampis jupajj situwa: “Jan ucjj luramti. Nayajj jumjam Diosar sirviriquiraquïtwa, cunjämatï jumas mayni jilatanacamas, Diosan arunacap parlirinacas, uqhamarac aca libron kellkatäquis uc phokherinacjam sirviriquiraquïtwa. Ucampis Diosar yupaycham” sasa.\nSaraquituwa: “Cuna arunacatejj Diosa toket aca libron kellkatäquis ucjja jan imjjäsimti, horasasti purinjjewa phokhasiñapataqui.\nUccañcamasti jan wali jakejja jan walinac lurascacpan, k'añusa k'añunac lurascacpan, ucampis Dios chuyma jakejj asquinac lurascacpan, take chuyma arcascacpan” sasa.\n“Nayasti janc'aquiw jutä. Sapa maynitaquiraquiw churäwi apanï luratanacaparjama churañataqui.\nNayätwa kalltasa tucuyasa, nayrasa khepasa, A, Z letranacjama.”\n“Cusisiñanïpjjewa qhitinacatejj isinacapa t'ajjsusipjje jacañ kokat mank'asiñataqui, uqhamarac marcar puncu chek mantañataquisa.\nUcampis ankaruw kheparapjjani jan wali sarnakerinacasa laykasirinacasa, wachoka juchan sarnakerinacasa, jake jiwayirinacasa, yakha diosanacar yupaychirinacasa, uqhamarac take sallkjirinacasa.\n“Naya, Jesusawa, angelajja qhitta iglesianacar aca arunaca yatiyaniñapataqui. Nayätwa Davidat nayrasa, jupat sarakerisa, nayajj khantati warawararaquïtwa.”\nKollan Ajayumpi Corderon esposapampisti siwa: “Jutam”. Ist'irïqui ucasti saracpan “Jutam” sasa. Qhititejj umat pharjayasqui, ucat um muncaraqui ucajj jutpan, jacañ umat inac umt'aracpan.\nTake qhitinacatejj aca libron kellkatäquis uca Diosan arupa ist'irinacarojj nayajj sistwa: Qhititejj aca libron kellkatäquis uca arunacar yapjjatanejja, Diosajj juparojj cuna mutuyäwittï parlqui ucjja yapt'araquiniwa.\nQhititejj apakani aca libron kellkatäquis uca Diosan arunacapatjja, Diosajj juparojj jacañ librot apsuraquiniwa, uqhamarac marcapatsa. Ucanacasti aca libron kellkatawa.\nAcanac khanañchiristi siwa: “Nayasti janc'aquiw jutä” sasa. Uqhamäpan. ¡Jutascaquim, Tatit Jesús!\nTatit Jesucristoy take jumanacaru qhuyapayasiñapa churanpan.


Bible in one year - Aymara Bible 1997 - April 19\n1. Diosasti aca marcanacwa kheparayäna Canaán orakeru, cawquïr israelitanacatejj khepat nacipqui cunapachatejj Canaán orake catuntasiñataqui nuwasipcäna uca jan uñjapqui ucanacaru yant'añataqui.\n2. Diosasti uqhamjja kheparayänwa qhitinacatejj nuwasiñanacana, jan nuwasipcäna, ucanacana nuwasiña yatekapjjañapataqui.\n3. Kheparapjjänwa filisteonacan pheska jilïrinacapa, takpach cananeonaca, sidonios satanaca, uqhamarac heveos satanaca, jupanacasti jacapjjänwa Líbanos sat lomanacana, Baal-hermón sat lomata kalltasina Hamat sat chekacama.\n4. Uca marcanacampisti, Diosajj israelitanacarojj yant'añwa munäna, jupanacajj Moisés toke nayra awquinacaparu mandamiento arunacajj churatäcäna ucarojj ist'apjjaspati janicha uca yatiñataqui.\n5. Uqhamasti israelitanacajj kalltapjjänwa jacañjja cananeonaca, hititanaca, amorreonaca, ferezeonaca, heveonaca, jebuseonaca taypina.\n6. Ucatsti israelitanacana yokanacapasa, phuchanacapasa casarasjjapjjänwa uca marcanacanquir jakenacan yokanacapampi, phuchanacapampi, ucatsti diosanacaparuraquiw yupaychapjjaraquïna.\n7. Israelitanacasti Dios Awquipat armasisajja cunanacatejj Diosatac jan walïqui ucanacwa lurapjjäna. Jupanacasti cunayman uñtasit Baal, Astarté sat yakha diosanacaruw yupaychapjjäna.\n8. Diosasti uqham uñjasinjja jupanacatac colerasisasti Cusan-risataim sat Mesopotamia marcanquir reyin amparaparuw catuyäna. Ucatsti israelitanacajj Cusan-risataim sat reyirojj quimsakallko marawa sirvipjjäna.\n9. Israelitanacasti Diosaruw arnacasjjapjjäna, ucatsti Diosajj arnakasitanacap ist'asinsti jupanac taypitjja mä khespiyiri sayt'ayäna, ucasti Otoniel satänwa, Cenaz sat chachan yokapa, uqhamarac Caleb chachan sullca jilaparaqui.\n10. Diosan ajayupawa Otoniel chachjjaru jutäna ucatsti israelitanacaruw khespiyi. Cunapachatejj nuwasiri mistscäna ucqhajja Diosawa atipt'ayäna Cusan-risataim sat reyirojja.\n11. Uca khepatsti uca orakenjja pusi tunca marawa samarañajja utjäna. Cenaz sat chachan Otoniel yokapajj jiwjjaraquïnwa.\n12. Otoniel jiwjjatatsti israelitanacajj wastatampiw Diosajj cuntejj jan munqui uca jan wali jucha lurañanaca lurjjapjjaraquiquïna, uqhamïpansti Diosajj Moab marcanquir Eglón sat reyiruw wali ch'amani tucuyäna, israelitanacat sipansa.\n13. Eglón sat reyisti mayacht'asïnwa, amonitanacampi, amalecitanacampi. Ucatsti israelitanacaru atipjasinsti Palmeras sat marcwa catuntasipjjäna.\n14. Israelitanacajja Eglón sat moabitanacan reyiparusti tunca quimsakallkon marawa sirvipjjäna.\n15. Ucat israelitanacajj Diosaru arnakasjjapjjäna; Diosajj arnakasitanacap ist'asinsti mä khespiyirwa jupanac taypit sayt'ayäna. Aca khespiyiristi mä ch'ekachünwa Aod sat sutini, jupasti Gera sat chachan yokapänwa, uqhamarac Benjamín sat tribunquiriraqui. Mä urojj israelitanacajj aca Aod sataruw mä wajjt'äwi apayapjjäna Eglón sat reyirojja.\n16. Ucampis Aod sat chachasti pä puntani espada lurasiwayäna, largorojj pheska tunca centimetroni. Ucatsti cupi toke isipa mankha cinturaparuw uchasiwayäna.\n17. Ucat saräna moabitanacan Eglón sat reyiparu wajjt'äwi churiri, aca reyisti wali liq'ïnwa.\n18. Eglón sat reyiru churawayasinsti, Aod chachajj mistsuwayjjänwa jupampi chica jutapcänsa take jupanacampi.\n19. Gilgal sat marca jac'ancqui uca c'ari diosanac thiyaru purisasti, Aod chachajj cutt'awayänwa cawqhanccäntejj Eglón reyejj ucqharu. Purisasti sänwa: —Nayanjja mä yatiyäwiwa jumataqui utjitu, ucampis juma saparuquiw yatiyaña munsma —sasa. Ucatsti reyejja jupampi chicacäna ucanacarojj sänwa: —Amuquïpjjam —sasa. Ucatsti jupanacajj amuquiwa jupan nayrakatapatjja mistuwayjjapjjäna.\n20. Aod chachajj sapaquiwa reyina verano sat horasan kamaña utaparojj kheparäna, ucatsti Eglón reyiru jac'achasisasti sänwa: —Yatiyäwi jumatac apancta ucasti Diosan yatiyäwipawa —sasa. Uqham aru ist'asinsti Eglón reyejj konuñapatjja sayt'asïnwa.\n21. Ucampis Aod chachajja ch'ekachütap laycusti, ch'eka amparapampi cupëjjat espada aysusisasti Eglón reyirojja puracapatwa jununtäna.\n22. Wali ch'amampi jununtatap laycusti, janiwa espadan puntapaquiti junurantcänjja jan ucasti espada catuñamppachaw puraca mankherojj chhakhantjjäna Eglón reyin wali liq'ïtap laycu. Ucatsti Aod chachajj espadapjja janiwa puracat apsuwaycjjänti.\n23. Ucat Aod chachajja puncuna aldabanacampi aldabrantawayasinsti ventanatwa mistsuwayjjäna.\n24. Aod sat chacha sarjjatatsti, reyimpïcän uca jakenacasti jutapjjänwa, ucampis puncunaca aldabrantata uñjasinsti amuyapjjänwa reyina uqhama puncunaca aldabrantasitapa verano sat horasana kamaña utap cuartona lurañanacapa lurañataqui.\n25. Ucampis jupanacajj wali jaya suyasinsti, reyejj jani mistunjjepanjja wali llacthapisjjapjjäna. Ucatsti llavempi puncu jist'arasinsti uñjapjjänwa reyipajja uta pampan jiwata jakorpayata.\n26. Jupanacan uqhama suyquipansti, Aod chachajj jaltjjänwa; Gilgal sat marcan yakha diosanacapa pasawayjjasasti Seirat sat chekaruw imantasjjäna.\n27. Ucat israelitanacan orakepar purisasti ovej wajjratwa pututt'äna Efraín sat lomanacata israelitanacar jawsañataqui. Uqham pututt'ir ist'asinsti take israelitanacaw lomanacat sarakanipjjäna, Aod chachat irpirini.\n28. Aod chachajj sänwa: —Sarañäni, Diosawa atipjayistani, moabita uñisirinacasarojja —sasa. Ucatsti jupanacajj sarasinjja Jordán jawira thiya orakenacwa catuntasipjjäna, ucampis janiw qhitsa ucarojj mantayapcänti.\n29. Uqham sarasinsti israelitanacajj tunca waranka wali ch'amani, wali nuwasiri soldadonacwa jiwarayapjjäna, janiwa maynsa jaquir jilt'ayapcänti.\n30. Uqhamawa israelitanacajj moabitanacaru jiwarayasina tucjapjjäna. Ucatsti uca orakenjja quimsakallk tunca maranacawa samarañajj utjäna.\n31. Uca khepatsti israelitanacar khespiyirejj Samgar satänwa Anat sat chachan yokapa. Jupasti yunta sarayañ ari puntan fierrompiw sojjta patac filisteonac jiwarayäna. Uqhamatwa Samgar chachajja israelitanacaru khespiyaraquiquïna.\n1. Aod sat chacha jiwjjatapatsti, israelitanacajj wastatampiw Diosataquejj cunanacatejj jan walïqui uca jan wali lurañanacarojj puripjjaraquiquïna.\n2. Uqham uñjasinsti Diosajj cananeonacan Jabín sat reyipan ch'amaparuw catuyäna. Aca reyisti apnakänwa Hazor sat marcana. Jupan ejercitopan jilïripasti Sísara sataraquïnwa, aca jilïristi jacänwa Haroset-goim sat marcana.\n3. Jabín sat reyisti llätunca pataca fierrot lurata carronacanïnwa. Uca laycusti pä tunca maranacawa israelitanacarojj t'akhesiyapjjäna. Uqham t'akhesiñana jicjjatasisajja israelitanacajja Diosaruw arnakasjjapjjäna yanapt'añapataqui.\n4. Qhä urunacasti israelitanacajja mä Diosat parliri warmina apnakatäpjjänwa, uca warmejja Débora satänwa, chachapasti Lapidot sataraquïnwa.\n5. Deborasti palmera sat koka cayunacpini konusiña yatïna (aca kokasti “Deboran palmerapawa” sat sutimpi uñt'ataraquïnwa,) aca kokasti Efraín sat kollunwa utjäna Ramá, Betel sat marcanac taypina. Ucampis israelitanacajja jupan ucaruw jutapjjäna jupanac pura ch'ajjwañanacapan uñjayasiñataqui.\n6. Mä urusti Débora sat warmejj qhitänwa jawsiri Barac sat chacharu jupasti Abinoam satan yokapawa. Aca Barac sat chachasti Cedes sat marcanjja Neftalí sat tribu taypinwa jacäna. Ucampis jawsayanisajj sänwa: —Israel marcan Diosapasti jumarojj aqham sasaw sistamjja: ‘Saram Tabor sat kolluru ucansti tunca waranka chachanaca tantacht'am Neftalí, Zabulón sat tribunkirinacata.\n7. Nayasti jutayäwa Sísara sat Jabín reyin ejercitopan jilïriparu Cisón sat jawir thiyaru, ucanwa jumarojj carronacapampi, soldadonacapampi nuwantätam nuwasiñataqui. Ucampis nayawa juparojj juman amparamaru catuyäma’ —sasa.\n8. Ucatsti Barac sat chachajj saraquïnwa: —Jumatejj nayampi chica saräta ucajja saräwa, jan sarcäta ucasti janiraquiw nayajj sarcaraquïti —sasa.\n9. Ucatsti Deborajj saraquïnwa: —Uqhamasti nayajj saräwa jumampi chica, ucampis aca nuwasiñana atipjcäta ucajj janiw juman jach'a jach'a tucuñamataquïcaniti, jan ucasti Diosajja, Sisararojja mä warmin amparaparuw catuyani —sasa. Ucatsti Deborajj iyawsasaw Barac chachampi Cedes sat marcaru sarapjjäna.\n10. Cedes sat marcansti, Barac sat chachajja Zabulón, Neftalí uca tribunquir tunca waranka chachanac tantacht'asajja mä jach'a ejército sayt'ayäna jupan irpata. Ucampis Débora sat warmejja jupampi chicaraquiw sararaquïna.\n11. Cedes sat marca jac'anjja Zaanaim sat encina jac'an Heber sat quenitajj utapwa lurasïna, jupasti mayni quenitanacatjja jayaruw sarakjjatayna, jupajj Hobab sata, Moisesan awcch'ipat sarakeriraquïnwa\n12. Ucampis Sisarajja, Barac sat chachan Tabor sat kollunacapat yatisinjja,\n13. tantacht'änwa llätunca pataca fierrot lurat carronacapa, uqhamarac take soldadonacapa, ucatsti sarantapjjänwa Haroset-goim sat chekata Cisón sat jawir thiyacama.\n14. Ucatsti Déborajj Barac chacharojj sänwa: —¡Sarantam nayrakataru, Diosasti niyawa soldadonacaman nayrakatapa sarantasqui! —sasa. Ucatsti Barac sat chachajja, Tabor sat kollutsti tunca waranka soldadonacampiw saraktanipjjäna.\n15. Diosasti Barac chachampi nuwantasiña horasasti, wali ajjsarañwa churäna Sisararu, carronacaparu, soldadonacaparu; ucatsti Sisarajj ajjsarañatjja carropata sarakawayasinjja cayuquiw jaltjjäna.\n16. Ucañcamasti Barac sat chachajj arctascaquïnwa carronacaru, soldadonacaru Haroset-goim sat chekacama. Uca urusti Sisaran ejercitopatjja soldadonacajj janiw maynis jilt'cänti jan ucasti takeniw jiwarapjjäna.\n17. Hazor sat marca apnaker Jabín sat reyimpi, Heber sat quenitan familiapampisti sumancapjjänwa, uqhamïpansti Sisarajja cayuqui jaltjjasinsti Heber sat quenitan Jael sat warmipan utaparuw purïna.\n18. Jael sat warmisti catoker mistunisajja sänwa: —Tata, waliqui nayan ucarojj juttajja, jan jumajj ajjsaramti —sasa. Sisarajj iyawsasaw utapar manti, ucatsti Jael warmejj mä mantapampi janjjatasinwa imantäna.\n19. Sisarasti wali umat pharjatajja uma mayïna umt'añataqui, ucampis warmejja mäquiw churäna cawqharutejj leche imascäna uca lip'ichi bolsa jist'arasinjja. Ucat leche umt'jjepansti wastatampiw imantjjaraquiquïna.\n20. Sisarajj saraquïnwa: —Uta puncuru sayt'asim qhitirac jutasina jisct'iristam: ‘Aca mankhen utjiti qhitisa’ sasa, ucampis jumajj sätawa: ‘Janiw cunas utjquiti’ —sasa.\n21. Ucampis Sisarajja wali karjata purisasti icjawayjjänwa jan sartquiri. Uqham uñjasinsti Jael sat warmejj mä martillompi, utap caturi mä ch'acuru aptasinjja, Sisarajj cawqhantejj icqui ucqharojj jan toljjtayasa c'achata jac'achasisajj uca ch'acurumpiw p'ekepata lek'entäna orakcam puriyasa. Uqhamaw Sisarajj jiwäna.\n22. Cunapachatejj Barac sat chachajj Sisararu thakher purinïna, ucqhajj Jael sat warmejj catoker mistunisajj sänwa: —Jutam nayajj uñacht'ayämawa qhitirutejj thakcta ucjja —sasa. Barac sat chachasti uta mankher mantasinjj uñjänwa Sisarajj oraken jiwata p'ekepat mä ch'acurumpi lek'entata.\n23. Uqhamaw Diosajj qhä urojj Jabín sat cananeonacan reyiparojj amuct'ayi jan cuns camsquiri israelitanacan nayrakatapanjja.\n24. Ucqhatwa israelitanacajj Jabín sat reyirojja sapa cuti wali t'akhesiyapjjäna; kheparusti k'alwa tucjapjjäna.\n9. Diosay, kollan utam taypin qhuyapayasiñamat amtasipjjta.\n10. Diosay, takpach oraken sutimajj jach'añchatawa, aytat cancañamajj orak tucuscamaw puri; ch'amamajj asqui cancañamp phokt'atawa.\n11. ¡Sión kollojj cusispan! Chekap arsutanacamampejj Judá orakenquir marcanacajj cusisipjjpan.\n12. Sión koll muytapjjpan, torrenacap jact'apjjpan,\n13. perkanacap amuyapjjpan, suma utanacap uñaquipapjjpan: jutir mita jakenacar yatiyañataqui:\n14. “Acapï Tatit Diosasajja” sasa. Jupaw wiñay irpirisajja.\n18. Pisi chuyman jakenacasti jan amuyt'an jakenacat catokerïpjjewa, ucampis ch'iqhi jakenacajja yatiñ cancañampi muyuntatäpjjewa.\n19. Ñankha jakenacajj suma jakenacataquiwa alt'asipjjani, uqhamarac asqui jakenacan puncunacapanwa achict'asipjjani.\n25. Walja jakew Jesusarojj arcäna. Jupasti cutiquipstasin jupanacarojj saraquïnwa:\n26. “Maynitejj nayar jutchi, ucatsti awquiparu, taycaparu, warmiparu, wawanacaparu, jilanacaparu, cullacanacaparusa, uqhamaraqui jacañaparusa juc'ampi munaschi nayat sipansa, ucajja janiw nayan discipulojjäcaspati.\n27. Maynitejj jupa quicpat jan armt'asis sapüru arcañ munchitojja, uqhamaraqui jacañaps jan apt'asirjamäcchi ucajja, janiw nayatacjamäcaspati.\n28. Maynitejj jumanacat mä torre lurañ munaspajja, ¿janit nayrakatajj kont'asisin kawkhas kollkejj tucuyañataquejj munasispa ucjj amuyt'ascaspajja?\n29. Alekaqui cimiento uscuntanejja, ucatsti jan tucuycaspajja takeniw uc uñjirinacajj jupatjj larusipjjani.\n30. Sapjjaraquiniwa: ‘Aca jakejj kalltasinjja, janiw tucuycjjeti’ sasa.\n31. Jan ucajj cawquïr reyis, yakha reyimp nuwasir sarañapäni ucajja ¿janit ucajj nayrakatajj kont'asisinjj amuyt'ascaspajja, cunjämsa tunca waranka soldadompejj nuwasispa, pä tunc warank soldadompi jupampi nuwasir jutirimpejja?\n32. Jan nuwasirjamäjjasajja mayni reyejj jayancquipanwa qhitani sumar mantjjañataqui.\n33. Uqhamajja, cawquïritejj jumanacat take cunapsa jan jaytcani ucajja, janiw discipulojjäcaspati.\n34. “Jayojj sumawa; ucampis ch'aphaksjjanejja, ¿cunataquis ucajj asquïspa?\n35. Janiw oraketaquisa, wanutaquisa walïquiti, jan ucasti waranucuñataquiquiwa. Ist'añ munirejja ist'pan.”


5.527 machaq maranak katuqañatakix wakichatawa | Radio San Gabriel\n5.527 machaq maranak katuqañatakix wakichatawa\nMiércoles, Junio 19, 2019 - 17:04\nAka jutiri pä tunka mayani urunakakipana aka mara t'aqa (junio) phaxsinx machaq mara 5.527 marnakaw katuqatani. Ukampis machaq mara Aymara jan ukasti machaq mara Andino Amazónico ukhamaw aka urunakax uñt'ataxi.\nAka amtawix kunayman tuqinakan katuqañatakiw wakichata. Ukhamakipanx aka EL Alto markanx uka kipkarakiw taqi kunas wakicht'ata katuqt'añataki sawayapxiwa. Ukampis waxt'anchanakampi ukatsti kunayman jiwasanakan thuqt'awinakasampiw katuqatani sasaw yatiyapxi.


Murtaza jupax phisqha maraniwa, Messi anatirir uñt’añatakiw suyaski · Global Voices Aymarata\nJaqukipäw uñt'ayata/apkatata 10 Anata phaxsi 2016 23:26 GMT\nChinuqa paxsitpachawa, mä yuqallqallux laylun wulsat pulirán ukar ícono fútbol, Lionel Messi sutipan jakhuwipan ukax plumón ukamp qillqatata p’iqut anataskir p’iqut anataskir jamuqax medios sociales ukan muytäna.\nJichhax uraqpachaw kunawsatix Murtaza Ahmadi yuqallqallux 10 jakhüwin Barcelona ukat Argentina jupamp jikiskan uka uñjañatak suyarasipki.\nMurtaza, yuqallqallun wila masipax janiw jupar mä chiqsas camiseta de Lionel Messi uka churañ atkänti, ukat ukax medios sociales ukanakatakix mä yatiyäwinwa.\nUka Murdazan laylunat lursut kamisapax Homayoon Ahmadi jilapan lursutataynawa, jupax ukar mä jamuq apsusaw Facebook ukar apkatatayna.\nMohammad Arif Ahmadi, tatapaxa, televisora local Ariana TV ukarux akham sänwa: “juparux p’iqut anatañax chuymapar puririwa ukhamarak Messirux walpun jallalli. Jupax walxkutiw Missin kamisap alarapit sas mayituxa, janiw alarapkti kunjamakitix janiw jakapkt ukjan utjkiti”.\nAhmadix arsurakiwa, mä estadio de fútbol distrito de Jaghori, Ghazni uksana, uka uñjañ munäwipatxa.\n«janiw nänakatak askiñap thaqapkti, jan ukhamakipansti wawanakasatak mä suma jukirikiw thaqapta suyapta».\nKunawsatix uka jan uñt’at yuqallqallur usuarios extranjeros de internet ukanakax mayïr kutin uñjapkaytayna, ukjax Iraq kurdo yuqallqalluwa sapxataynawa.\nUka amuyäwix jilxatanwa kunawsatix televisión kurda ukax Homin sata, provincia de Dohuk ukjat yuqallqalluwa, uka jamuqanxa sas yatiyäna ukjaxa.\nUkat usuario @illMindOfRobin Twitter jupax nayaw amanut ukham k’ar wakichta, ukhamat ukxat taqin parlañanakapataki sänwa.\nJaniw Iraq markatakiti. Duhok markax awkijan taykajan yurïwipakiwa, taqpach medios ukanakax Iraq ukataw sasaw jan kuna referencian sapxiwa.\nAnat paxsi qalltanxa, Federación de Fútbol de Afganistán ukax Murtazaru ukhamarak wila masiparx Kabul ukjar sarañanakapatak achikapjatayna. Keramuddin Karim, federación ukan irpiripax Messir uñt’ayapunimaw sataynatawa.\n“Club Barcelona ukar jawsxaptwa jupanakax pusi urunachin phichqa urunachin kuna pachans kawkhanas Murtazar uñt’apxani uk jaysawayanipxaniwa”,sasaw jefe de la federación ukax säna.\nMurtaza yuqallqallux uniforme oficial del Barcelona ukan isintataw jamuqayasitayna.\nMurtaza Ahmadi, phichqa maran yuqallqalluxa, chiqsas Missin kamisitapanixiwa.\nMä usuario afgano de Facebook, jupax sänwa:\nTaqpachaniw Rey Messir uñt’añatak suyarasipki.\nMessix jisk’a Murtaza, yuqallqallusar uñt’añak suyaskiwa.Ukataw Messir p’iqut anatäwir munasipta.\nJan ukhamakipansti Barcelona ukax janiw mä anuncio oficial yatiykiti, BBC Persa ukax Embajada Española Kabul ukarux Murtazan Messir uñt’añapatakix wakicht’ataniwa sasaw yatiyäna. Tatapayrix Barcelona, Nou Camp, wali uñt’at estadio del club ukanaw jikisipxani sänwa.\nAkax mä panjawispawa, europeos markanakata, punkunaks jist'antapxiwa, Afganistán uksan juk'ankikiw janiw sapxi.\nUraqpachan p’iqut anatañar yupaychirinakax chijñisïwiw uñacht’ayapxäna:\nAkhamapï kunawsatix mä yuqallax mä polietileno laylunat kamisanitapat Messir uñt’añapat wakt’ayapxixa.


Jakäwijan kayuk sarnaqataxa\nUkat mamajan jachatap amuyta; panpachaniw thayjat k’athatipxayata niya arumaxanwa, 21:00 arum pachaxanwa Palcoco sutin markaruw jak’achxapxayäta, ukat yaqhip jaqinakax wisikilita, awyu ukham aparañ munapxitäna. Ukampirus janiw aparapkitanti.\nVilla Litoral uksan pacha turkakiptäwix jan walt’äwinak apaniñ muni\nSud Yungas markax walja markachirinakaniwa. Jallus juyphis janiw nayra maranakjam pachapar utxiti, ukatx yapuchäwiru ukhamarak uywachäwirus janiw walt’aykiti. Markachirinakax pachan turkakipäwinakapx uñjapxiwa, ukhamarakiw uka nina phichäwinakamp ukat yaqhampinakamp aka samanar jan walt’ayatapat amuyt’apxi.


390 yatiqiriw luqtawiyapki uka machaq yatiqañ utanx yatiqt'apxani\nEvo Morales Jilïr Irpirix San Simón I machaq yatiqañ utw Jamp’aturin luqtawiyi, Chukiyawu departamentona. Uka yatiqañ utanx 390 yatiqiriw yatiqt’apxani, wawanaka ukhamarak wayna tawaqunakasa. “Boliviax Mayjt’iwa, Evox Phuqhiwa” wakichäwimpiw utachayapxatayna.\nYatiqañ utax kimsa altus utaniwa. Yatichañ utanakamp, yänak lurañ utamp, atamir utamp, irptañ utanakamp, anatañ chiqampiw utji.\nYaqha yatichirinakaw irnaqañatak uka chiqankirinakatakix katuqatäni, yamakis wawanakampin wayna tawaqunakampin juk’amp sum yatiqapxañapatakix yänak lurañ utanakamp yant’añ utanakampiw lurayatäni sasaw sawiyapxi.\n“Walja kutiw pachpak arstxa. Uraq phäñanak kutkatayasxtan ukatw ukham irnaqañax utjxi. Jichhax 10.000 irnaqataw Bolivia markpachan luqtañatak utji. Ukax janiw nayrax utjkänti. Yatiqañ utanakamp yaqha irnaqatanakamp luqtañatakix pachax pist’asiwa” sasaw arsuwiyi./RAR


Ilo jach'a markanw jichhürux Bolivia kamananakamp Perú kamananakampix 5ïr tantachäwipankapxani\nMartín Vizcarra, Perú Jilïr Irpirix Ilo jach'a markaruw puriski, Evo Morales Jilïr Irpirisaruw katuqani (Jamuqa: Bolivian Anqa Markanakamp Aruskipañ Kamanapan uñt'ayata)\nBolivia irpirinakamp Perú irpirinakampix ilo jach’a markanw jichhürux 5ïr tantachäwipankapxani, paypach markan askipatakiw uka tantachäwinx aruskipapxani. Ilo jach’a markax Moquegua uraqinw jikxatasi.\nPaypach marka irpirinakaw wali arumirjatpach Ilo jach’a markar puripxi. Kamananakampiw akampix phisqha kut tantachasxapxani. Evo Morales Jilïr Irpirimp Martín Vizcarra Jilïr Irpirimpiw tantachäw irptapxani. Jupanakax wasür yanapirinakapax Moqueguan aruskipt’awiyapki ukw jichhax jaysapxani.\nPä lamar qutar purir siqitit thakhimpit Titi Qaqa quta jan q’añuchañampitw juk’ampis aruskipt’awiyata, ukw jichhürux laphinakar rixt’awiyapxani sasaw tata Diego Paryx arsuwiyi, jupax markasan Anqa Markanakamp Aruskipir Kamanaparakiwa.\nBolivia kamananakamp Perú kamananakampix Qusqunw (2015) nayraqat tantachasiwiyapxi, ukatatx Sucre jach’a markampin (2016) Lima jach’a markampin (2017), Cobijampinraki (2018)./RAR


Trinidad jach'a markanx 30 COVID-19 usump usuntat jikxatawiyapxi, 227 jaqiw usutjama, 6.620 utaruw nayrïr urux puriwiyapxi\nTrinidadanx utanakan usutanak thaqhasipki (BTV)\nBeninx qullirinakax 6.620 utaruw usutanak jikxatañatak puriwiyapxi, 30 COVID-19 usutw jikxatawiyapxi, 227 jaqiw usutjamaraki, ukhamw wasürux tata Fernando Del Pozox arsuwiyi, jupax Centro de Operaciones de Emergencias Departamentales (COED) p’iqichirirakiwa.\n“331 manzanoruw Trinidadanx kunayman chiqan purita. 6.620 utaruw puriwiyata. 227 usutjam jaqiw jikxatata, COVID usuninakax 30” sasaw tata Del Pozox arsuwiyi.\nWasüruw trinidad jach’a markx jark’antañ qalltawiyapxi. Irpirinakax qullirinakaruw utatw uta usutanak jikxatanipxañapatak khithapxi ukhamarakiw usutjam jikxatasipki jupanakarusa, usutanakar uñjañatakix mä qhiparañ chiqas utjarakiwa.\n42 qullir qutuw utji, 763 markachiriw utat utx sarasipki, jupanak taypinx qullirinakamp palla pallanakamp nina jiwayirinakampiw utji./RAR